गुप्तेश्वर पांडे के सेवा त उनुका चुनाव जितला पर पता चली. तले रउवो सब आपन नजर गड़वले रहीं.\nबिहार पुलिस के डीजीपी रहि चुकल गुप्तेश्वर पांडे के राजनीति के मैदान में उतरले के घोषणा के बाद से समाजसेवा खातिर बड़की सरकारी अफसरी छोड़ला पर कुछ सवाल जरूर खड़ा होत बाने स. समाजसेवा खातिर केतना जरूरी बा खादी पहिनल अउरी राजनीति में उतरल.\nLast Updated: September 26, 2020, 12:41 PM IST\nप्रशासनिक सेवा (आईएएस आ आईपीएस) के सब अफसर ना, लेकिन एह समुदाय के कुछ अइसन प्राणी के दर्शन रउवां जरूर भइल होखी जे रिटायर भइला का पहिलहीं एतना आकुल- ब्याकुल हो जाला लोग कि रिटायर भइला के साल- डेढ़ साल पहिलहीं वालंटरी रिटायरमेंट (वीआरएस) ले लेला लोग. कारण? ‘सेवा’ करेके चाहता लोग. प्रशासनिक सेवा के लोगन के नौकरशाह भी कहल जाला. एह पांति में नवका नाम बा बिहार के दू- चार दिन पहिले पुलिस महानिदेशक (डीजीपी) पद से वीआरएस लेबे वाला गुप्तेश्वर पांडे के. उनुकर इच्छा बा कि राजनीति में आके खूब जनसेवा करीं. त जब डीजीपी रहले ह त ऊहो त जनसेवे ह. पुलिस के सबसे बड़का अफसर रहिके गरीब- दुखिया, पीड़ित- वंचित लोगन के ढेर सेवा कइल जा सकेला.\nबलुक ओह सेवा से बढ़िके राजनीतियो में कौनो सेवा नइखे. बाकिर बिहार में विधानसभा चुनाव आके खड़ा हो गइल बा. हर विधानसभा सीट खातिर का जाने केतना लोग लाइन में लागल बा. एही बीच जदि गुप्तेश्वर बाबू के कौनो बड़हन पार्टी, टिकट के गारंटी दे तिया त अफसरी के सेवा के लात मारि के राजनीति के सेवा में आवे में का दिक्कत बा. अफसर बनिके सेवा कइला में कौनो हरज नइखे. बाकिर तबो विधायक बनिके सेवा कइला के बातिए कुछु अउरी बा. हो सकेला कि चुनाव जीत जासु आ गुप्तेश्वर बाबू मंत्रियो बनि जासु. त सेवा के अनंत अवसर पा जइहें. कुछु लोग कहता कि गुप्तेश्वर बाबू नोकरियो में रहले ह त राजनीतिक लोगन के खुस करेके हाल जानत रहले ह. एक हाली नोकरी से इस्तीफा देके चुनाव लड़िए चुकल बाड़े. आ फेर पुलिस के नोकरी में आ चुकल बाड़े.\nसब केहू इस्तीफा देके वापिस ओही पद पर आ ओही बिभाग में आ सकेला का? ई त तबे संभव बा जब अफसर राजनीतिक बिरादरी में आपन साख मजबूत कइले होखे. आ साख एहीतरे मजबूत ना होला, ओकरा खातिर कई गो आवश्यक गुण होखे के चाहीं. ईहे गुण राउर योग्यता के पैमाना बनी. राजनीतिक व्यक्ति का चाहता, ओकरा बोले के पहिले रउवां भांपि लिहनी कि ना?, आ भांपि लिहनी त तुरंते पूरा क के देखा दिहनी कि ना? एह कसौटी पर खरा ना उतरबि त रउवां चाहे कतनो बड़ अफसर होखीं, राजनीतिक लोगन के दुलरुआ ना होखबि. निष्ठा के ई नया परिभाषा ह.\nदोसरका बड़का अफसरन के ऊ टोली बा जवन बाकायदा रिटायर होके राजनीति में आवे खाति छपिटाता. उत्तर प्रदेश के रिटायर आईएएस सूर्य कुमार शुक्ला के बारे में एह बाति के चर्चा बा कि ऊ मुख्यमंत्री योगी आदित्यनाथ के चिठी लिखले रहले ह कि रउवां नेतृत्व में हम राजनीतिक सेवा करेके चाहतानीं. हुकुम दीं कि हम का करीं. भगवान करसु कि ई चर्चा झूठ होखो. बाकिर का जाने कहां से कुछु लोग उनुकर चिठी लीक करेके दावा करता. एतरे त देखीं- राजीव गांधी पाइलट रहले बाकिर उनुकर महतारी इंदिरा गांधी उनुका के राजनीति में ले अइली. त राजीव गांधी कई गो सीनियर अफसरन के, जइसे- अजित जोगी, मणिशंकर अय्यर, अरुण नेहरू वगैरह- वगैरह के राजनीति में खींचि ले अइले.\nयशवंत सिन्हा (आईएएस), जगजीवन राम के बेटी मीरा कुमार, नटवर सिंह, हरदीप सिंह पुरी (आईएफएस), अरविंद केजरीवाल, बिहार कैडर के राजकुमार सिंह, महाराष्ट्र कैडर के सत्यपाल सिंह आ अउरी कई लोग जे बड़का अफसरी के छोड़ि के राजनीति में आइल आ ‘सेवा’ के मौका पावल. बाकिर हमनी के विदेश मंत्री सुब्रह्मण्यम जयशंकर (संक्षेप में एस. जयशंकर) विदेश सचिव से रिटायर भइला का बाद, भारतीय जनता पार्टी के सदस्य भइले आ विदेश मंत्री हो गइले. थोड़ ही दिन बाद राज्यसभा से चुना गइले. एस. जयशंकर त तेज तर्रार विदेश मंत्री साबित भइल बाड़े. बाकिर प्रशासनिक सेवा से राजनीति में आके कुल्हि लोग आपन योग्यता साबित ना क पावल. जौना ‘सेवा’ के साध में राजनीति में आइल लोग, ऊ आपन सेवा ढेर आ दोसरा के सेवा कम हो गइल. सत्ता के सुख के कौनो जवाब नइखे.\nऊ सुख नौकरशाही में नइखे. सत्ता सुख में आदमी राजा नियर रहेला आ नौकरशाही में सत्तारूढ़ दल के आदेशपालक के रूप में. त जब पूरा जिनिगी आदेश पालन कइके खपे लागे ला, कुछ नौकरशाह लोगन के ज्ञान जागेला कि एह नोकरी में दोसरा के आदेश बजावते जिनगी पार लागि जाई. त काहें ना एक हाली राजनीतिक सत्ता के सुख भोगल जाउ. अब ई बाति दोसर बा कि राजनीति में ढुके के चांस सबका के ना मिली. केहू- केहू भाग्यशाली नौकरशाह होला जवन ई सुख प्राप्त कइके आपन जीवन धन्य करेला. एस जयशंकर अपवाद बाड़न. ऊ अंतरराष्ट्रीय स्तर पर भारत के गरिमा के बढ़ावतारे. कौनो बड़हन मुद्दा पर जोरदार वक्तव्य दे तारे आ राष्ट्रीय हित के सर्वोपरि राख तारे. बाकिर अइसन समर्पण सबका में नइखे देखे के मिलल. त ढेर लोग त सर्वोच्च सत्ता सुख, सम्मान आ लोकप्रियता खातिर राजनीति में आवेला.\nसत्ता सुख अइसन ह कि बड़े- बड़े लोगन के ओइजा से हटे के मन ना करे. केहू तरे सत्ता से जुड़े के जोड़- तोड़ के योग्यता रहेला अइसन लोगन में. बाकिर राजनीति में आइल सब नौकरशाह सत्ता सुख के मलाई में ना डूबे ला लोग. कुछुए लोग डूबेला. बाकिर जवना ‘सेवा’ के सरधा से ऊ लोग आवेला ऊ लउकेला ना. अब ई मति कहीं कि ना लउकेला त रउवे आन्हर बानी. त हम त वोटर हईं. का जाने कतने हाली आन्हर भइल बानी आ फेरु आपन इलाज खुदे क के ठीको हो गइल बानी. त ठीक बा. रउवे सभ बताईं कि नौकरशाह जब राजनीति में जाला त सेवा के कटगरी केतना बढ़ि जाले आ सेवा कइसे रूपांतरण होला. गुप्तेश्वर पांडे के सेवा त उनुका चुनाव जितला पर पता चली. तले रउवो सब आपन नजर गड़वले रहीं.


तबे स्वस्थ आलोचना के राहि विकसित होई – Anjoria\nSeptember 10, 2019 Editor पुस्तक चर्चा, भाषा, साहित्य 0\nदू दिन पहिले विमल जी के पत्रिका सँझवत के जानकारी आ सामग्री मिलल. एने कई एक महीना से हम थाकल महसूसत बानी जवना चलते अब अँजोरिया भा एकरा दोसरा साईटन पर नया सामग्री नइखीं दे पावत. थाकल मन एहू चलते बा कि भोजपुरी में लंगड़ी गईया के अलगे बथान के परंपरा रहल बा. अबर बानी दुबर बानी, भाई से बरोबर बानी वाला अंदाज में हर भोजपुरिया आपन अलगे राग अलापेला. कुछ लोग का लगे समूह बा त कुछ लोग का लगे गिरोह. एह माहौल में तेरह कन्नौजिया नंबे चुल्हा वाला कहाउतो सही हो गइल बा. एगो पत्रिका सुबहित चल नइखे पावत बाकिर नया नया पत्रिका के शुरुआतो हो जात बा. कुछ दिन ले आपल जाँगर ठेठा के, आपन रुपिया गला के लोग थाक जाला आ फेर एगो भीति ढह जाले आ दोसरका भीति के शुरुआत के जगहा बनि जाले.\nविमल जी से पुरान संपर्क रहल बा. एहसे आ उहो के लिलकारी परले बानी कि बिना लागो लपेट के आपन बाति कहल जाव. एहसे आपन बाति कहत बानी – बाति कहीलें खर्रा, गोली लागे भा छर्रा वाला भाव में.\nविमल जी कवनो मीडिया भा मंच के संचालक के जिम्मेवारी बनेला कि ऊ एगो तरीका निर्धारित करे अपना प्रकाशन भा मंच ला. एह मामिला में अराजकतावाद के अनुमति ना होखे के चाहीं. भाषा के मानकीकरण एगो जरूरी शर्त होले आ ई संपादक के जिम्मेवारी बनेला कि ऊ एह मानकीकरण में आपन जोगदान देव. लिखनिहार पर एकर जिम्मा भा दोष ठोकल नीक ना कहाई. मानकीकरण एक दिन में ना बनी. गँवे-गँवे प्रकाशनन के लोकप्रियता बढ़ी, ओकरा के पढ़े लिखे सुने बोले वाला बढ़ीहें तबहिंयें भाषा पोढ़ होई.\nअपना एह टिप्पणी का बाद परोसत बानी विमल जी के आपन संपादकीय. रउरो सभे पढ़ीं आ हो सके त बहस के आगे बढ़ाईं. –\nपूरा पत्रिका पीडीएफ फाइल में दीहल जा रहल बा. ओकरो के पढ़ीं.\nजब हम भोजपुरी साहित्य का दिशा-दशा पर आपन मंतव्य देबे बइठल बानी त बुझाते नइखी कि का लिखीं. जवनापीढ़ी का जोगदान के अबहिंऔ कवनो तुलना नइखे, ओकर एक-एक खंभो ढहत जा रहल बा. चौधरी कन्हैया प्रसाद जी, बरमेश्वर सिंह जी, पांडेय कपिल जी, प्रो. ब्रजकिशेर जी, अनिरुद्ध जी जइसन विभूति एक-एक कइके हमनी का बीय से संपूर्ण विश्राम खातिर निकलत गइल. मन डबडबाइल बा आ चिंतो में बा. इहाँ सभ के सँझवत परिवार के लोर भरल श्रद्धांजलि.\nवर्तमान पीढ़ी कुछ ज्यादा व्यसत बिया बाकिर पहिले नीयन कुछ खास नइखे लउकत. अब अतना जरूर बा कि टिटकारी आ हुंकार में बढ़ोत्तरी भइला से कुछ ना कुछ जरूरे लिखा रहल बा. “नई भीति उठेले पुरानी भीति गिरेले” वाली बात शाश्वत बिया. भोजपुरी का कुछ क्षेत्रन में ई बात लउकत बिया. एगो पत्रिका बन्न त दोसर चालू होत जातारी सन. भोजपुरी खातिर नेतागिरियो सम्मान के विषय हो गइल बा, ई सुखद बा.\nभोजपुरी आलोचना आ शोध का क्षेत्र में संतोषजनक काम नइखे लउकत. उमेदि कइल जाए के चाहीं कि एने कावर समर्थ लोगन के विशेष ध्यान तरूर जाई.\nज्यादा व्यस्ज रहला का कारन पत्रिका का प्रकाशन में बिलंब होत चलि गइल. अब ढेर देरी होत रहे, एहसे समहुत कइल जरूरी हो गइल रहे. केहू का रचना में कवनो प्रकार के काट-छाँट नइखे कइल गइल. अइसन एगो विशेष नीति का तहत कइल गइल बा. जब तक मानकीकरण के एगो मोटा मोटी स्थिति नइखे बनि जात तब तक संपादक मंडल तवनो तरह के परिवर्तन से पहिले सूचित कइत नीमन बूझी. टंकण का लापरवाही का चलते पर्तनी के जो कवनो भयंकर भूल लउकी त ओकरा के बिना सूचना दिहले संपादित क दीहल जाई. अस्तु, पत्रिका का कवनो रचना में जो अशुद्धि भा कमी लउके त ओकरा खातिर खुद लंखके के जिम्मेवार समुझल ताएके चाहीं.\nएह अंक में ऊ सभ नइखे आ पावल जवन संपादक का योजना के अंग रहे. ऊ धीरे-धीरे आई आ दू-तीन अंक का बाद पत्रिका के बास्तविक स्वरूप सुनिश्चित हो जाई. तब तक हमार आग्रह होई कि पत्रिका के रूप सँवारे खातिर आपन बहुनूल्य सुझाव जरूर दीहल जाव.\nसंपादक आ लेखक लोग के मनोबलो बढ़ावल एगो बड़हन जोगदान होला साहित्य खातिर. जब केहू नोटिसे ना ली त लुत्ती अङारी कइसे बनी ? एहसे निवेदन बा कि कि रउवाँ सभ आपन टिप्पणी जरूर दीं, जवन रँउआ भोवे ओह पर आ ओह पर त जरूरे, जवन रँउआ खटके. मुँह देखउअल कइल व्यावहारिकता के एगो अंग ह. एकरा से बाँचल आसान ना होला बाकिर उत्कृष्ट साहित्य का सृजन के प्रेरणा एकरा से ना मिले. एहसे बिना लागो तपेट के बात जरूर लिखीं, तबे स्वस्थ आलोचना के राहि विकसित होई. जय भोजपुरी.


खबर भोजपुरी में (अतवार, 21 दिसंबर 2014) – टटका खबर\nखबर भोजपुरी में (अतवार, 21 दिसंबर 2014)\n(शनिचर, 20 दिसंबर के खबर)\nसंघचालक मोहन भागवत के पुरान फोटो\nधर्मांतरण के मुद्दा पर संघचालक मोहन भागवत के भाषण का बाद मामला अउरी गरमा गइल बा. कोलकाता में बोलावल एगो हिंदू सम्मेलन में संघचालक कहलन कि धर्मातरण रोके के कानून बने के चाहीं. बाकिर घरवापसी का बारे में उनकर कहना रहे कि ई धर्मपरिवर्तन ना हो के गलती से भटक गइल हिंदू लोग के वापिस लवटल ह. कहलन कि विपक्ष के चाहीं कि सरकार का साथे मिल के धर्मांतरण विरोधी कानून बनवावे.\nशनिचर का दिेन भइल आखिरी दौर के मतदान का बाद झारखण्ड आ जम्मू-कश्मीर विधान सभा चुनाव पूरा हो गइल. झारखण्ड में अबले के सबले अधिका मतदान भइल बा 66 फीसदी जबकि जम्मू-कश्मीर में पिछला पचीस बरीस में सबले अधिका 66 फीसदी. चुनाव का फौरन बाद मीडिया में आइल एक्जिट पोल में कहल गइल कि झारखण्ड में भाजपा के अकेले बहुमत मिल जाई आ झारखण्ड अपना जनम का बाद पहिला बेर गठबन्हन के झंझट से फरका रह पाई. जम्मू-कश्मीर में भाजपा के सबले अधिका वोट मिली बाकिर सीट का मामिला में पीडीपी के बाजी मारे के कहल जात बा. दुनू में से कवनो दल अकेले सरकार बनावे का हालत में ना रही आ जम्मू-कश्मीर में गठबन्हन बनावे के मजबूरी होखी, सरकार चाहे जे बनावे.\nभारतीय जनता पार्टी के अध्‍यक्ष अमित शाह शनिचर का दिने बाकी गोलन से पूछले कि धर्मान्‍तरण के खिलाफ नया कानून बनावे का बारे में आपन रूख बतावे लोग. केरल के कोच्‍चि में अमित शाह कहलन कि भाजपे अकेला गोल बिया जे धर्मान्‍तरण के खिलाफ नया कानून बनावे के मांग करत बिया आ पूरा तरह से धर्मांतरण के खिलाफ बिया.\nपाकिस्‍तानी सुरक्षा बल ने पेशावर का लगे के खैबर, मोहमंद आ दारा आदम खेल के सरहदी इलाका में 33 गो आतंकवादियन के मार गिरवले. एहमें कमांडर मुस्‍तफा इलियास उर्फ मन्‍नान नाम के एगो बड़का आतंकवादी के मौत शामिल बा. पाकिस्‍तान का तरफ से कहल गइल बा कि साल 2008 के मुम्‍बई हमला के प्रमुख साजिशकर्ता जकी उर रहमान लखवी के जेल से रिहा नइखे कइल गइल आ जमानत के चुनौती देबे वाली याचिका तइयार कइल जात बा.\nब्रिसबेन में चलत दुसरको क्रिकेट टेस्‍ट मैच में ऑस्‍ट्रेलिया भारत के हरा दिहलसि आ तीन मैच के सीरीज में दू गो मैच जीत के सीरीज अपना नामे क लिहलसिल. भारतीय टीम के कप्तान धोनी के कहना बा कि टीम का भीतर आपसी मतभेद बा जवना चलते टीम हारत बिया.\nभारत के सायना नेहवाल आ किदाम्‍बी श्रीकांत बैडमिंटन के दुबई वर्ल्‍ड सीरीज टूर्नामेंट में आपन-आपन सेमीफाइनल हार गइले. सायना चीनी ताइपे के तेई जू यिन से हरली आ श्रीकांत चीन के चेन लौंग से.\nखेल का मैदान में शनिचर का दिने अकेला खुशखबरी रहल कि भारत के पुरूष आ महिला टीम अपना-अपना वर्ग के फाइनल जीत के पांचवां विश्‍व कप कबड्डी टूर्नामेंट के खिताब जीत लिहले.\nग्रामीण डाक सेवकन के अब सरकारी कर्मचारी के दर्जा मिली. सुप्रीम कोर्ट कहले बिया कि अब ई लोग नियमित सिविल पद पर मानल जाई आ अपना नौकरी से जुड़ल मांग ले के ई लोग केन्द्रीय प्रशासनिक अधिकरण (कैट) का सोझा गोहार लगा पाई.\nसारण जिला के अमनौर इलाका के गोरौल गांव में माओवादी उग्रवादियन के गिरोह शनिचर का दिने गो ईंट-भट्ठे के विस्फोट क के भसा दिहले आ मजदूरन के मारपीट के भगा दिहले स.\nबिहार में बंदोबस्ती से मिलल जमीन के अब बेचल ना जा सकी. अगर केहू बेचे के कोशिश करी त जमाबंदी रद्द क के कवनो दोसरा लाभार्थी के नामे जमीन के बंदोबस्ती क दी सरकार. अगर कवनो आदमी एससी एसटी के दिहल जमीन पर कब्जा करे के कोशिश करी त ओकरा पर कार्रवाई कइल जाई.\nसिवान-भटनी रेलखंड पर 24 दिसम्बर से इलेक्ट्रिक रेल सेवा शुरू हो जाई. रेल राज्य मंत्री मनोज सिन्हा ओह दिन एकर शुरुआत करइहें आ ओही दिन से सिवान-भटनी का बीच इलेक्ट्रिक पैसेंजर टेंन चलल शुरु हो जाई.\nपश्चिम चंपारण में चोरी के ट्रैक्टर आ एगो बाईक का साथही वाहन चोर गिरोह के दू गो अपराधियन के बैरिया पुलिस गिरफ्तार क लिहलसि.


‘बिहारी टाईगर’ विनय आनंद के शूटिंग पूरा भइल – Anjoria\nअभिनेता विनय आनंद आ अभिनेत्री कल्पना शाह के जोड़ी हाल ही में एगो सफल फिलिम “आज का दंबग दमाद” में कमाल के अभिनय कइले बा लोग. सगरी देश में ई जोड़ी धमाल मचा दिहले बिया. आ एब एही जोड़ी के फेरू से आपन धमाल मचावे आ कमाल देखावे ला निर्माता जे. मिश्रा अपना फिलिम ‘बिहारी टाईगर‘ में लिहले बाड़न. ई एगो अइसन नवही क कहानी ह जे समाज के दबंग अत्याचारियन से पुलिस अधिकारी बन के लड़त बा. ई जॉबाज अपना दुश्मनन पर टाईगर का तरह हमला करत बा आ एहीसे फिलिम के नामो राखल गइल बा ‘बिहारी टाईगर‘.\nनिर्माता जे. मिश्रा के कहना बा कि विनय आनंद अइसन पुलिस ऑफिसर के भूमिका में एकदम फिट बइठेलें एहीसे उनुके के नायक बनावल गइल बा. हीरोइन कल्पनो शाह के एही चलते चुनल गइल बा कि ऊ नरम दिल के बाकिर कठोर देह आ मानस वाली महिला के किरदार में स्वाभाविक लगीहें.\n‘बिहारी टाइगर‘ में कल्पना शाह दू तरह के इमेज में बाड़ी. पहिला आध में नरम दिल वाली भावनात्मक प्रेमिका बनल कल्पना रोमांटिक नाच गाना कइले बाड़ी त दोसरका आध में एगो खूंखार शेरनी बन के अपना दुश्मनन के संहार करत बाड़ी.\nबाकी कलाकारन में चुन चुन के शाहबाज खान, सुशील सिंह, गिरीश शर्मा, सीमा सिंह, आनंद मोहन, जय तिलक, पूजा सिंह, अनूप अरोरा, जय प्रकाश, उदय श्रीवास्तव, विनोद मिश्रा आ हीरा यादव के राखल गइल बा.\nसह निर्माता अनिल खान, निर्देशक समीर खान, संगीतकार पवन मुरादपुरी, गीतकार धनंजय भट्ट, बद्री दास, रवि यादव, नृत्यगुरू कानू मुखजी, संजय, अनिल, छायांकन करेवाला जावेद अखतर नाइक, आ फाइट मास्टर हीरा यादव.


Malikayin ke paati Congress vs RJD in bihar Bhojpuri - Bhojpuri में पढ़ें मलिकाइन के पाती- लालू के ललटेन बुतावे में हाथ के थपकी – News18 हिंदी\nकांग्रेस एह घरी खूबे जोशियाइल बिया. बिहार में कन्हैया डूबत नाव पार लगइहें भा ना, बाकिर हाथ छाप पाटी में जान जरूर फूंक दीहें. हाथ छाप के एगो सीट ना देके ललटेन छाप पाटी अपना गोड़ में कुल्हाड़ी मार लेले बिया.\nपांव लागीं मलिकार! पोलटिक्स अब गजबे खेल हो गइल बा मलिकार. पोलटिक्स में जेतना लोग बा, ओकरा नितरी में तनिको लाज हाया नयिखे. के कब केकरा संगे सट जायी भा कब हट जाई, कहल ना जा सकेला. केकरा के सराहेब आ केकरा के धूसेब. सब एके कोख के जामल बुझात बाड़े सन. अब सुनाता कि आपन पाटी जाप छोड़ के हाथ पाटी के संगे जाए खातिर पप्पू जादो खुरियाइल बाड़े. दू दिन पहिले ऊ दिल्ली में हाथ छाप पाटी के कवनो बड़का नेता आरपीएन सिंह से मिलल रहले हां. जब से ऊ जेल से निकल बाड़े, तबे से हाथ छाप पाटी के नजर उनका पर गड़ल बा. उनकर जनाना रंजीता त पहिलहीं से हाथ छाप पाटी के संगे बाड़ी.\nपांडे बाबा आज बतावत रहुवीं कि बिहार में भलहीं असेंबली के दू सीट पर उपचुनाव होता, बाकिर एकर माने बड़हन बा. एगो त ई बतावत रहुवीं कि तीर छाप आ फूल छाप के जवन गंठजोरउल बा, ऊ ईमानदारी से संगे काम करता कि ना, एकर असलियत सामने आ जाई. एह से कि जतना जोर तीर छाप लगवले बा, ओतना बेचैनी फूल छाप पाटी में नयिखे लउकत. दूनू सीट पर तीर छाप के कंडीडेट लड़ता लो.\nदोसरका सबसे बड़ बात कि एगो सीट का हिस्सा खातिर हाथ छाप आ ललटेन छाप के इयरगही टूट गयिल बा. हाथ छाप पाटी दूनू सीट पर आपन कंडीडेट उतार दिहले बिया. एतने ले ना, ऊ इहो धमकवले बिया कि ओकर उनइस एमएलए बिहार में बाड़े. हाथ छाप के साथ छोड़ल ललटेन छाप के महंग पर जाई. तेजस्वी के मुखमंत्री बने के सपना सपने रह जाई. हाथ छाप पाटी त ललटेन छाप के इहां ले हड़का दिहले बिया कि लोकसभा में ऊ बिहार के चालीस सीट पर लड़ी. ललटेन छाप पाटी के मालूम बा कि हाथ छाप से लड़ला के साफ माने ई भइल कि मुसलमान वोट से हाथ धोए क पर जा सकेला.\nपांड़े बाबा बतावत रहुवीं कि बिहार में हाथ छाप पाटी त खतम हो गइल रहल हिया. ओकरा अपना बूते असेंबली के दू चुनाव में कबो चार त कबो नौ सीट आइल रहे. जब से ई ललटेन का संगे भइल त एकर सीट उनइस ले चहूंप गइल. अब दूनू में खटर पटर होई त हाथ छाप के लगे गंवावे के त भले कुछ नइखे, बाकिर ललटेन बुतावे में ओकर हाथ जरूर रही. एह से कि मुसलमान वोट दूनू के आधार बा. एकर बंटवारा भइल त ना ई उपजिहें आ ना ऊ. एगो बात पांड़े बाबा पकिया कहत रहुवीं कि कमलिस पाटी छोड़ हाथ के संगे कन्हैया क आइल हाथ छाप पाटी में जान जरूर फूंक दिहले बा. कन्हैया क संगे कवनो जिगनेस आ हारदिक पटेल बिहार में डेरा जमवले बा लोग. पप्पू जादो जदि हाथ के साथ दे दिहले त ललटेन के पार पावल आसान ना होई. एही बीचे हां-ना करत लालू जादो भी चहूंप गइल बाड़न. एने नीतीश जी तीर दागे के तेयारी में पहिलहीं से रेस बाड़े.\nहाथ के एह घरी जागल बा जोश\nपांड़े बाबा बतावत रहुवीं मलिकार कि हाथ छाप पाटी एह घरी खूब जोश में बिया. जब से सोनिया गान्ही कहले बाड़ी कि पाटी के फूल टाइम परसीडेंट उहे बाड़ी आ नया परसीडेंट आगे साल चुनल जाई, तब से हाथ छाप पाटी ताव में बिया. उनकर बेटी प्रियंका त यूपी में एह घरी हड़कंप मचवले बाड़ी. उहवां एह घरी उनकर जतरा चल रहल बा. ऊ ‘सात गो प्रतिज्ञा’ लोग के बतावत घूम रहल बाड़ी. कहत बाड़ी कि हाथ छाप के सरकार बनल त बिजली बिल हाफ, कोरोना काल के बाकी-बकाया साफ, किसान के कर्जा माफ़, लयिकिन के स्कूटी फ्री.\nकेहू जीतो हारो मलिकार, पांड़े बाबा कवनो गोसाईं जी के कवित्त सुनावत ठीके कहत रहुवीं- कोऊ न्रिप होई हमें का हानी, चेरि छाड़ ना होखबि रानी. हमनी क हाल त उहे रहे के बा. आपन धेयान राखेब.\n(ओमप्रकाश अश्क वरिष्ठ पत्रकार हैं, आलेख में व्यक्त विचार उनके निजी हैं)


भोजपुरी पट्टी से खबर (मंगल,3मार्च 2015) – टटका खबर\nभोजपुरी पट्टी से खबर (मंगल,3मार्च 2015)\n(सोमार2मार्च के खबर)\nसोमार से सीबीएसई बोर्ड के इंटर परीक्षा शुरु हो गइल. परीक्षा में कड़ाई का चलते बहुते विद्यार्थी इम्तिहाने छोड़ दिहलन. कुछ जगहा नकल करत परीक्षार्थियन के निकाले के खबर बा.\nशुक का दिने होली पड़ला का चलते नमाजियन के कवनो दिक्कत मत होखे एह चलते हर जगहा जिला प्रशासन चेतवले बा कि बारह बजे का बाद केहू रंग मत खेलो आ बिना परमिशन कतहीं केहू डीजे मत बजावे.\nबलिया जिला के गड़वार रोड पर निराला नगर में एगो सराफा के दुकान से अतवार का रात लाखों रुपिया के गहना आ भीतर लगावल गइल सीसीटीवी कैमरा चोर लिहल गइल.\nबलिया जिला के हल्दी इलाका के शुकुल छपरा गांव का सोझा अतवार के देर साँझ एगो ट्रक से कचरा के ओही गाँव के एगो बाइक सवार नवही के मौत हो गइल.\nबलिया जिला के रसड़ा इलाका के पकवाइनार रेलवे क्रासिंग पर सोमार का सबेरे इम्तिहान देबे जात चितबड़ा गाँव के एगो छात्रा ट्रेन से कटा गइल. क्रासिंग बन्द रहला का बावजूद लाइन पार करे का हड़बड़ी में ऊ ट्रेन के चपेटा में आ गइल.\nपिछला दू दिन से होखत बूनाबुनी का चलते जाड़ एक बेेर फेरू लवट आइल बा. किसानन के रबी फसल के बहुते नुकसान भइल बा एह बरखा से. एह दौरान ठनका गिरला से नगरा इलाका के अतरौली करमौता गाव में अतवार का भोरे एगो आदमी के मौत हो गइल.\nदेवरिया जिला के ईश्वरपुरा गाँव के शिवमन्दिर में भगवान शिव के मूर्ति के प्राण प्रतिष्ठा खातिर शोभायात्रा निकालल गइल. मूर्ति के पचलड़ी चौराहा होखत बाबा दुग्धेश्वरनाथ मंदिर पर ले आ के पूजल गइल आ वैदिक मंत्रोच्चार का साथे मंदिर में स्थापित कइल गइल.\nदेवरिया के पिड़रा गांव में सोमार का दिने एगो लड़िकी बन्द कोठरी में आग में झँउस गइल. घर वाले बतावत नइखन कि ऊ खुदे आग लगवलसि कि कवनो हादसा का चलते आग लाग गइल. लड़िकिया के इलाज जिला अस्पताल में चलत बा.\nदेवरिया जिला के बढ़या बुजुर्ग गाँव के पटवारी टोला का नियरा शनिचर का देर रात एगो गड़हा से सात साल के एगो मासूम के लाश मिलल बा. ओकरा चाचा के शिकायत पर एगो जेसीबी मशीन चलावे वाला पर गैर इरादतन हत्या के मुकदमा दर्ज भइल बा.\nगाजीपुर जिला के मुहम्मदाबाद इलाका में सलेमपुर-बालापुर रोड पर पसिया का पुरा गांव का नियरा सोमार का दुपहरिया में एगो ट्रैक्टर से कचरा के भांवरकोल के अवथही गांव के एगो नवही के मौत हो गइल.\nगाजीपुर के देवकली पंप कैनाल से निकलल बिरनो रजवाहा में अतवार का देर रात पानी उपट के बहला का चलते ऊंचाडीह गांव का लगे टूट गइल जवना चलते अगल बगल के करीब पचास बिगहा के खेत में खड़ा गेंहू के फसल डूब गइल. टूटल बान्ध त बान्ध दिहल गइल बा बाकिर खेत से पानी कइसे निकलो से नइखे बुझात.\nगोरखपुर शहर में सम्मत का दिने निकले वाला जुलूस आ होली का दिने निकले वाला भगवान नरसिंह के शोभा यात्रा का चलते शहर के ट्राफिक काबू में राखे खातिर बनावल ट्राफिक व्यवस्था जुलूस का दिने दस बजे से आ फगुआ का दिने सबेरे छह बजे से जुलूस खतम होखे तक लागू रही.\nगोरखपुर जंक्शन टीसन पर सोमार का दिने भइल चेकिंग में एगो आदमी का लगे से 8.25 लाख रुपिया नकद आ 36 किलो चांदी मिलला का बाद ओकरा के ध के पूछताछ कइल जात बा.\nनरकटियागंज इलाका के मल्दहिया हनुमान शिव मंदिर में शनिचर का दिने एगो ‘नाग देवता’ आ के प्रकट हो गइलन आ फन निकाल के खड़ा हो गइले. उनुका के देखत ओहिजा मौजूद औरत सभ नाग देवता के पूजन करे लगली. अगल बगल से लोग जुट गइल आ भजन कीर्तनो शुरु हो गइल बा.\nगोरखपुर के तिवारीपुर इलाका के डोमिनगढ़ का नियरा एगो नवही लड़िकी अतवार का दिने मालगाड़ी का सोझा कूद के जान दे दिहलसि. ऊ गुलरिहा के रहुवे. हालांकि घर वालन के कहना बा ट्रेन से गिरला का चलते ओकर मौत हो गइल.\nपूर्वी चंपारण के बंजरिया इलाका के जनेरवा बड़का टोला के वार्ड नंबर 12 में पांच साल के एगो लड़िका के फुसला के ओकरा साथे कुकर्म करे का आरोप में गाँव के एगो आदमी के गिरफ्तार कइल गइल बा.\nछौड़ादानो इलाका के जनता चौक पर जीप स्टैंड का बगल में अतवार का दिने ठनका गिरला से एगो आदमी झँउस गइल. ओकरा के इलाज खातिर मोतिहारी भेज दिहल गइल बा.\nजौनपुर के शाहगंज तहसील गेट का सोझा के सात गो गुमटी के ताला अतवार का रात तूड़ के ओह दुकानन में राखल सामान चोरा लिहल गइल बा.\nजौनपुर के मछलीशहर तहसील परिसर के मंदिर पर लागल होर्डिंग उतारे का झगडा में एगो आदमी मंदिर के पुजारी के पिटाई करे लागल. एह बीच वकील लोग आ के ओकर धुनाई क दिहल आ पुलिस के सँउप दिहल. ऊ आदमी अपना के वकील बतावत रहुवे जबकि रहुवे होमगार्ड.\nअतवार का दिने सारण जिला के किशुनपुरा गाँव में क्रिकेट खेलत घरी कपार में लागल गेना से एगो लड़िका के मौत हो गइल. गेना लागते ऊ बेहोश होे के गिर पड़ल. ओकरा के मशरख अस्पताल ले गइल लोग त ओहिजा डाक्टर ओकरा के मृत बता दिहले.\nछपरा शहर में बिजली बिल सुधरवावे खातिर कैंप डाक बंगला रोड पर अंचल कार्यालय पर लगावल गइल रहे बाकिर कुछ लोग तेलपा सेक्शन कार्यालय चहुँप गइल आ ओहिजे बिल सुधरवावे के कहे लागल लोग. बाकिर काम होखे में देरी होखे लागल त लोग बवाल क दिहल. विभाग दू दर्जन लोग का खिलाफ मुकदमा दर्ज करा दिहले बावे.\nछपरा के जयप्रकाश विश्वविद्यालय के वीसी रहल डा॰ रामप्रवेश शर्मा समेत तीन जने के जमानत के अरजी अदालत खारिज क दिहलसि.\nघर में विदेशी करेंसी राखे का मामिला में बिहार विधानपरिषद के उप सभापति सलीम परवेज आ सांसद रहल शहाबुद्दीन पर 27 लाख रुपिया जुर्माना लगावल गइल बा. करेंसी शहाबुद्दीन का घर पर मिलल रहे बाकिर उनुका तरफ से कहल गइल कि करेंसी उनका दोस्त सलीम परवेज के ह.\nललन सिंह पर अमर्यादित भाषा के शिकायत क के राबडी देवी मुकदमा कइले रही बाकिर बाद में दुनू का तरफ से अदालत में सुलहनामा दाखिल क दिहल गइल रहे. एह पर अदालत के कहना बा कि एह पर विचार तबहिएं कइल जा सकी जब दुनू जने अदालत में मौजूद रहीहें.\nआरा कोर्ट में भइल बम धमाका का केस में गिरफ्तार मूसा के पूछताछ का बाद जेल भेज दिहलसि पुलिस. मूसा के नाम ह अखिलेश उपाध्याय आ ई एह बम धमाका के मास्टर माइंड लंबू शर्मा के गिरोह के ह. पिछला महीना दुनू अदालत में पेशी का दौरान भइल बम धमाका का बीच फरार हो गइल रहले सँ.\nआरा जिला के बिहियां के पूरबारा गुमटी का लग सोमार का दिने एगो विद्यार्थी ट्रेन से कटा के मर गइल. ओकर मौत रेलवे क्रासिंग पार करत घरी भइल.\nआरा के वीर कुंवर सिंह विश्विद्यालय के छात्र संघ के चुनाव ना हो सकल बाकिर डेढ़ लाख रुपिया खरच देखा दिहल गइल बा. सीनेट का बइठक में ई बात सामने अइला पर विधानपार्षद डा॰ हरेन्द्र पाण्डेय नाराजगी जतवले बाड़न.\nTags: News in Bhojpuri, आरा, गोरखपुर, छपरा, देवरिया, बलिया, भोजपुर, भोजपुरी पट्टी से खबर, मोतिहारी. सिवान\nOne Response “भोजपुरी पट्टी से खबर (मंगल,3मार्च 2015)”\nbahut achha lagal makir ekra ke sune wala bwastha yeehe rakhe ke paral aa sabse important ba ki harek deen update kareke paral …


खबर भोजपुरी में (बुध,7जनवरी 2015) – टटका खबर\n(मंगल,6जनवरी के खबर)\nटाटा समूह के संस्‍थापक जमशेदजी नुसरवानजी टाटा के 175वीं जयंती का मौका पर उनका सम्मान में स्‍मारक सिक्‍का जारी कइलन प्रधानमंत्री नरेन्‍द्र मोदी.\nमंगल के दिन शेयर बाजार खातिर अमंगली साबित भइल आ पिछला पाँच बरीस में सबले बड़हन गिरावट का साथ बन्द भइल. बाजर गिरला के ताकत अइसन रहल कि सेंसेक्स के करीब सगरी शेयर भहरा गइले आ सेंसेक्स 855 अंक गिर के बन्द भइल. निफ्टिओ के हाल इहे रहल आ उहो 250 अंक के गिरावट का साथे बन्द भइल. बाजार के पंडितन के कहना बा कि पूरा दुनिया के गिरत बाजार का साथे भारतो के बाजार बह चलल रहे. कच्चा तेल के दाम में लगातार गिरावट आ यूरोप में ग्रीस के हालात का चलते ई गिरावट भइल. गिरावट के ई दौर कुछ लमहर चले के अनेसा जतावल जात बा आ एह बीच बढ़िया शेयरन के खरीददारी करे के मौको मिलल बा जवन पिछला चढ़ाई का दौर में खरीद से छूट गइल होखे.\nदिल्ली पुलिस आखिरकार सुनन्दा पुष्कर के हत्या होखे के बात मान लिहलसि आ एह मामिला में हत्या के केस दर्ज कर लिहलसि. सुनन्दा के पति शशिथरूर पिछला युपीए सरकार में मंत्री रहलन आ कुछ लोग के कहना बा कि सत्ता के हनक का डर से तब हत्या के मामिला दबा गइल रहे. सुनन्दा के हत्या में खतरनाक हजर पालिनियम के इस्तेमाल होखे के अनेसा जतावल जात बा. सुनन्दा के जहर खाए भा इंजेक्शन के बात मेडिकल रिपोर्ट में कहल गइल बा. हत्या के केस दर्ज भइला पर शशि थरुर अचरज जतवले बाड़न. कांग्रेस एकरा में राजनीति देखत बिया. भाजपा प्रवक्ता नलिन कोहली कहले बाड़न कि अगर कवनो अपराध नइखे भइल त कांग्रेस घबरा काहे गइल बिया.\nपटना उच्‍च न्‍यायालय ने जनता दल यूनाइटेड से निलंबित चार गो बागी विधायकन के विधायकी खतम करे के फैसला पर रोक लगा दिहले बावे. बिहार विधानसभा के अध्‍यक्ष उदय नारायण चौधरी एह लोग के विधायकी रद्द करे के फैसला सुनवले रहलन. बिहार के मुख्यमंत्री जीतन राम माँझी अदालत के फैसला के सही बतावत कहलन कि विधायकन के सदस्यता रद्द कइल गलत रहुवे. भाजपा एह लोग के अपना गोल में शामिल होखे के नेवता दिहले बिया. एह बागी विधायकन के निशाना पर अब नीतीश कुमार बाड़न आ उनका के उखाड़ फेंके के बात कहत बाड़े.\nऑस्ट्रेलिया-न्यूजीलैड में होखे वाला अगिला विश्वकप क्रिकेट आ तिकोनिया सीरिज खातिर महेद्र सिंह धोनी के कप्‍तानी में 15 सदस्यीय भारतीय टीम के घोषित क दिहल गइल. एह खिलाड़ियन के नाम बा – कप्‍तान महेद्र सिंह धोनी, शिखर धवन, रोहित शर्मा, विराट कोहली, अजिंक्या रहाणे, सुरेश रैना, अंबाती रायुडू, रवींद्र जडेजा, रविचंद्रन अश्विन, अक्षर पटेल, इशांत शर्मा, मोहम्मद शमी, उमेश यादव, भुवनेश्वर कुमार अउर स्टुअर्ट बिन्नी. तेज गेंदबाज मोहित शर्मा आ धवन कुलकर्णी के तिकोनिया सीरिज में राखल जाई.\nराजधानी पटना के गांधी मैदान में साल 2013 में भाजपा का हुंकार रैली में बम विस्फोट करे वाला मामिला में अदालत में दस गो आरोपियन का खिलाफ आरोप तय हो गइल. एहनी के नाम ह अजहरउद्दीन अंसारी, उमर सिद्दिकी, फकरूदीन, अहमद हुसैन, नोमान अंसारी, फिरोज आलम, इफतेखार आलम, तौफीक अंसारी, हैदर अली आ मुजिबुल्ला. एह बम धमाकन में अनेके लोग के जान चल गइल रहे.\nपंजाब के मुख्‍यमंत्री रहल बेअंत सिंह के हत्यारन में से एगो जगतार सिंह के थाईलैंड पुलिस गिरफ्तार क लिहले बिया जे पिछला अक्‍टूबर से गुरमीत सिंह के नाम ध के थाईलैंड में रहत रहुवे.\nनागरिकता अधिनियम में संशोधन के अध्‍यादेश पर राष्‍ट्रपति प्रणब मुखर्जी के हस्‍ताक्षर हो गइला का बाद भारतीय मूल के लोग के आजीवन वीजा दे दिहल जाई आ हर बेर भारत अइला पर थाना में हाजिर होखे के जरूरत ना पड़ी ओह लोग के. साथही भारत में शादी करे वाला विदेशियन के भारत के नागरिकता मिलल आसान बना दिहल गइल बा.\nकोयला उद्योग के मजदूर मंगल से पाँच दिन के हड़ताल प चल गइल बाड़े. एह लोग के शिकायत बा कि सरकार कोल इंडिया में विनिवेश काहे करत बिया आ ओकर पुनर्गठन काहे कइल चाहत बिया.\nदेश भर के बैंकन में बुध का दिने होखे वाला हड़ताल टार दिहल गइल बा. यूनाइटेड फोरम आफ बैंक यूनियंस के संयोजक एम वी मुरली ई जानकारी देत कहलन कि भारतीय बैंक एसोसिएशन अपना वेतन संशोधन प्रस्‍ताव में सुधार क लिहले बावे जवना का बाद हड़ताल के टार देबे के फैसला कइल गइल.\nसिड‍नी में चउथा आ आखिरी टेस्ट मैच के पहिला दिने ऑस्‍ट्रेलिया दू विकेट का नुकसान पर 348 रन बना लिहले बावे.\nएह साल यूपी में सात करोड़ आ बिहार में अढ़ाई करोड़ लोग के आधार कार्ड बना के भारतीय विशिष्‍ट पहचान पत्र प्राधिकरण बड़हन काम कइले बा.\nवाराणसी नगर निगम के सीमा में 78 गो अउरी गाँवन के शामिल करे के प्रस्ताव नगर निगम के सदन में सभका मरजी से पारित हो गइल. एह लोग के अब बेहतर नागरिक सुविधा दिहल जा सकी. इहो फैसला भइल कि अगिला दस बरीस ले एह गाँव के लोग से गृह कर ना वसूलल जाई.\nपिछले तीन दिन से घाम निकलला का बावजूद जाड़ा के प्रकोप बनल बा. यूपी आ बिहार में जाड़ा से लोग ठिठुरत बा.


प्रतिभा बा त सबकुछ बा, कहेली मोनिका सिंह बत्रा – Anjoria\nकाल्ह ले एगो सामान्य दीखत देहरादून के बेटी मोनिका सिंह आजु भोजपुरी सिनेमा के स्टार बन गइल बाड़ी, उनकर नाम जुबान पर आवते राष्ट्रीय नाट्य विद्यालय, नई दिल्ली के एगो कामयाब छात्रा के चेहरा सामने आ जाला. भोजपुरी फिलिम “एलान बा” से सुर्खियन में आइल मोनिका सिंह बत्रा अब भोजपुरी में हॉट केक बन गइल बाड़ी, हर निर्माता के पहिला पसंद. मोनिका के कईएक भोजपुरी फिलिम आवे वाली बाड़ी स. बाकिर फिलहाल उ ˜हम हैं जोशीले” से चरचा में बाड़ी.\n“हम हैं जोशीले” में अपना रोल के दमदार बतावे वाली मोनिका के कहना बा कि उनका के एह फिलिम में नया अवतार में देखल जाई. निर्माता-निर्देशक अनिल सिनकर के एह फिलिम में मोनिका खेसारी लाल यादव संगे काम कइले बाड़ी. एह अनुभव के मोनिका बहुते बढ़िया बतावत कहली कि खेसारी लाल जी का साथे काम करत नीमन लागल.\nकमे समय में भोजपुरी सिनेमा में मिलल अपना सफलता का बारे में मोनिका के कहना रहे कि अगर कलकार में दम बा त सभे ओकरा के पसंद करी. एहिजा प्रतिभा के पूजा होले. अगर प्रतिभा बा त सबकुछ बा ना त कुछउ नइखे. कहली कि फिलिम में आवे से पहिले पूरा तइयारी क लिहले रही. दर्शक हमरा काम के पसंद कइले आ निर्माता लोग के लागल कि हम बढ़िया कर सकीले. इहे हवे हमरा सफलता के राह.\nकवनो खास किरदार करे के ईच्छा का बारे में मोनिका के कहना बा कि बहुते अइसन किरदार बा जवन उ इल चहीहें बाकिर समय से पहिले ना. जब समय आई त ओह किरदारन में नजर आईए जाएब. आगे के अबही कुछ सोचले नइखी मोनिका बाकिर कहली कि हर आदमी के अपना आवेवाला दिन का बारे में सोचे के चाहीं. अपना बारे में कहली कि जब समय मिली त सोच लीहें.


लस्टम पस्टम – पृष्ठ 13 – Anjoria\nनरक के समर्थन में नेताजी के नारा\n– जयंती पांडेय सड़क दुर्घटना में एगो वरिष्ठ नेता के मृत्यु हो गइल. उनकर देह तऽ खैर देश के अमानत रहे, से चारू ओर शोक मनावल जात रहे लेकिन नेताजी…\n– जयंती पांडेय ओह दिन जब भगतजी मुअले, तऽ सबलोग कहऽल – भगतजी स्वर्गवासी हो गइले. पर अब मालूम भइल कि भगतजी, स्वर्गवासी ना, नरकवासी भइले हंऽ. हम कहब तऽ…\n– जयंती पांडेय बाबा लस्टमा नंद के दुअरा पर सबेरहीं पहुंचले रामचेला. बाबा मालगोरू के नादे पर बान्ह के जब फुरसताह भइले तऽ रामचेला के लगे आ के बइठले. रामचेला…\n– जयंती पांडेय रामनिहोरा. ऊ गांव -जवार के बड़ा पुरान नेता हवें. कौ हाली तऽ परधानी जीत भइल बाड़े. एक दिन भिनसहरे बाबा लस्टमानंद के दुअरा पर अइले. बाबा बैलन…\nअगस्त 13, 2010 OmPrakash Singh\n– जयंती पाण्डेय महंगी के बढ़े में सरकार के कवनो दोष नइखे. महंगी के काम ह बढ़ल. अगर ऊ ना बढ़ी त केहु ओकरा ना चीन्ही, ना पूछी. सोसाइटी में…\nराम निहोरा अपना गाँव जवार के बड़ा पुरान नेता हउवें. कौ हाली त परधानी जीत गइल बाड़े. एक दिन भिनसहरे बाबा लस्टमानंद का दुअरा पर अइले. बाबा तब बैलन के…\n– जयन्ती पाण्डेय पिछला दिने लस्टमानन्द दिल्ली गइल रहलन. का कहीं का नजारा रहे. जब से दिल्ली में मेट्रो रेलगाड़ी चले लागल तबसे ओहिजा का लोगन का जिनिगी में बहार…\n– जयन्ती पाण्डे रउआ कहीं चल जाईं, भारत के कवनो कोना में. सब जगहा रउआ पत्थर दिल के लोग भेंटाई. आखिर काहें ना? जेकरा पर जिम्मेदारी बा कि ऊ सबके…\n– जयन्ती पाण्डे वइसे त कलकत्ता शहर के बड़ाबाजार के सेठ अमीरचंद का लगे बहुत दौलत रह, करिया आ सफेद दूनो. कारोबारो कई गो रहे. जायज कम आ नाजायज बेसी.…\nअप्रैल 1, 2010 OmPrakash Singh\n– जयन्ती पाण्डे बाबा लस्टमानंद से राम चेला पूछलें कि बाबा हो, लक्ष्मी के भंडार, माने जे सरकार के खजाना कहल जाला ऊ असल में कहाँ रहेला? महँगाई में सबसिडी…


कटहर के कोआ तू खइलू, त ई मोटकी मुगरिया के खाई – टटका खबर\nJul 3, 2018 नीतीन गडकरी, सुषमा स्वराज. राजनाथ सिंह\nसुषमा जी एह घरी बहुते नाराज बाड़ी. उनुका शिकायत बा अपने लोग से कि ऊ उनुका खिलाफ काहे बोलत बाड़ें. अगर कुछ अनेरिया बाउर बकार कइए दिहले त ओकरा के महटिआवल चाह रहुवे. बाकिर सुषमा जी त अपने लोग से नाराज हो गइल बाड़ी आ भाजपा विरोधियन का हाथे खेलल शुरु कर दिहले बाड़ी. अगर इचिको राजनीतिक बुद्धि रहीत त सोचती कि का बाति बा कि आजु ममता, ओवैसी, बँवारा गिरोह, हिन्दू विरोधी मीडिया उनुका पक्ष में खड़ा होखे लागल बा. सुषमा जी, ई लोग तोहरा तरफदारी में नइखे आवत, ई लोग मौका के फायदा उठावत भाजपा आ सोशल मीडिया पर ओकरा समर्थकन का बीचे एगो बड़न खाई पैदा करे में लागल बा.\nसुषमा जी, अपने कई गो नीमन काम कइले बानी आ ओकरा खातिर राउर प्रशंसो कइले बाड़ें इहे लोग जे रउरा एगो गलत फैसला का खिलाफ आवाज उठावत बाड़ें. अगर सही रहतीं त कहतीं कि मामिला पर फेरु से विचार कइल जाई आ अगर कवनो गलती भइल बा त ओकरा के सुधार दीहल जाई.\nबाकिर ना. एहिजा त रउरा नियत में खोट पैदा हो गइल बा. रउरा अगिला चुनाव का मद्देनजर आपन गोटी बइठावे में लागल बानी. रउरा अपना के मुस्लिम भक्त बतावे जतावे में लाग गइल बानी. रउरा लागत बा कि एहसे सेकूलर-लिबरल-हिन्दूविरोधी मीडिया रउरा के नया नायक बना दी. एही मकसद से रउरा पासपोर्ट मामिला में कई गो नियम पिछला तारीख से बदलवा दिहनी. पता जँचला के जरुरत खतम करवा दिहनी, आवेदक के दीहल पता पर जा के पुलिस वेरिफिकेशन के प्रावधान हटवा दिहनी.\nआ अब राजनाथ सिंह आ नीतीन गडकरी रउरा साथे खड़ा लउकत बाड़ें त एहसे भाजपा समर्थक टोली – जवना क रउरा ट्रॉल साबित करावे में लागल बानी – के संदेह अउरी पोढ़ होखत बा कि एगो दुष्ट मंडली मौजूद बा भाजपा में जवन नइखे चाहत कि मोदी के सरकार दुबारा बनि पावे. बाकिर ई टोली जनता हिय आ सुनलही होखब कि –\nये जनता है, सब जानती है.


भोजपुरी में पढ़ें: भोजपुरी सिनेमा के राजनीति से नाता | Bhojpuri Cinema Politics BJP Bihar Assembly Elections 2020 BJP Congress JDU nodakm – News18 हिंदी\nकला के सहारे लोगन के दिल जीते वाला कलाकार हमेशा से राजनीति में सफल भइल बा लोग. बात चाहे अब के होखे चाहे पहिले के. बिहार में अबकियो कई लोग चुनावी मैदान में उतरे खातिर रियाज करत बा.\nबिहार विधानसभा चुनाव के डुगडुगी बाजते राजनीतिक सरगर्मी तेज हो गइल बा. कोरोना के कारण भलहीं एह पारी चुनाव प्रचार अपना परंपरागत रूप में नइखे लउकत बाकिर कुछ गैर पारंपरिक चुनावी चकलस त लउके के शुरू होइये गइल बा. चुनाव प्रचार में भोजपुरी गीत एगो जहां बड़ फैक्टर रहत रहल ह आ बाटे ओहिजे चुनाव में फिल्मी हस्ती के इस्तेमाल चाहे बतौर उम्मीदवार सहभागिता भी आम बात हो गइल बा. भोजपुरी सिनेमा के राजनीति से नाता बहुत पुरान त नइखे बाकिर जब से भइल बा, अलबत्त नू भइल बा. ना लहर टूटता, ना लड़ी. लगातार दू बार से विधायक बनत आ रहल गीतकार विनय बिहारी एहू बार लौरिया सीट से ताल ठोक देले बाड़न. जहां एक ओर अबकी हैट्रिक लगावे के मौका बा, उहवें बदलल राजनीतिक परिस्थितियन में महागठबंधन के दावेदारी से रोमांचक चुनाव के आसार भी नजर आ रहल बा.\nवाल्मिकी नगर लोकसभा क्षेत्र के महत्वपूर्ण विधान सभा में से एक लौरिया सीट कांग्रेस खातिर अजेय सीट मानल जात रहल बा. 2000 के विधानसभा चुनाव में भी कांग्रेस प्रत्याशी विश्वमोहन शर्मा इहाँ से विधायक बनल रहलें. लेकिन ओकरा बाद 2005 के चुनाव से ई सिलसिला टूट गइल 2005 में जेडीयू के तरफ से प्रदीप सिंह इहां से विधायक बनलें. ओकरा5साल बाद 2010 के विधानसभा चुनाव में निर्दलीय प्रत्याशी विनय बिहारी प्रदीप सिंह के हरा देलें. 2015 में भइल चुनाव से पहिले विनय बिहारी भाजपा में शामिल हो गइलें आ एही पार्टी के तरफ से उ प्रत्याशी घोषित कइल गइलें. विनय बिहारी के जीत से ही बीजेपी लौरिया से आपन खाता खोललस. अब एह सीट पर महागठबंधन के घटक दल सब के भी निगाह जमल बा. देखे के बा कि विनय बिहारी कइसन सियासी 'सुर' लगावत बाड़न. साथ हीं विनय बिहारी के बहाने सिनेमा अउर सियासी सुर के सम्बन्ध के कहानी जानल भी रोचक आ प्रासंगिक बुझाता.\nई बात त जहजाहिर बा कि सिनेमा अउर राजनीति के रिश्ता बहुते पुरान बा. साऊथ के सिनेमा इंडस्ट्री से राजनीति में जाए के शुरू भइल प्रचलन, अब देश के सब फिलिम इंडस्ट्री में आ गइल बा. एम जी रामचंद्रन यानि एमजीआर पहिला फिलिम स्टार रहलें जे राजनीति ज्वाइन कइले अउर 10 साल (1977-1987) तक तमिलनाडू के मुख्यमंत्री भी रहलें. जयललिता, एनटीआर, रजनीकांत, कमल हासन समेत कई गो अइसन नाम बा जे भारतीय राजनीति में स्टार बनले या अभियो बनल बाड़ें. हिंदी फिलिम के बड़-बड़ अभिनेता राजनीति में गइलें. अमिताभ बच्चन अउर सुनील दत्त 1984 में कांग्रेस के ओर से चुनाव लड़लें अउर दूनों जाना जीत भी गइलें. लेकिन, बोफोर्स मामला में नाम उछलला पर अमिताभ राजनीति से कन्नी काट लिहले, जबकि सुनील दत्त कांग्रेस सरकार में मंत्री रहलें. गोविंदा, परेश रावल, जया बच्चन, शबाना आज़मी, जया प्रदा जइसन नाम भी राजनीति में आइल बा. एह में से कई लोग अभियो सक्रिय बा.\nकरीब 60 साल पुरान भोजपुरी फिलिम जगत भी एकरा से अछूता नइखे. शुरूआती भोजपुरी फिलिम स्टार जइसे असीम कुमार, सुजीत कुमार अउर राकेश पांडेय त राजनीति में आवे के बारे में ना सोचले लेकिन उनका बाद के पीढ़ी राजनीति में बढ़-चढ़ के हिस्सा लिहलस. कुणाल सिंह अस्सी-नब्बे के दशक के फिल्मन के सुपरस्टार रहलें. ऊ कांग्रेस अउर राजद के गठबंधन के सीट पर साल 2014 में पटना साहिब से शत्रुघ्न सिन्हा के टक्कर देले रहलें, हालाँकि ऊ शॉटगन से चुनाव हार गइल रहलें. ऊ 2,20,100 वोट के साथे दुसरा स्थान पर रहलें. कुणाल सिंह के बाबूजी बुद्धदेव सिंह भी कांग्रेस के लोकप्रिय नेता अउर 80 के दशक में जगन्नाथ मिश्र के सरकार में मंत्री रहलें.\nएगो इंटरव्यू के दौरान लोकसभा चुनाव 2019 ना लड़ला के सवाल पर कुणाल सिंह बतवलें कि, उनका के कांग्रेस पार्टी के गठबंधन खातिर क़ुर्बानी देबे के पड़ल. एही खातिर ऊ लोकसभा चुनाव ना लड़लें.\nभोजपुरी फिलिम के राजनीति से नाता पहिला बार मनोज तिवारी जोड़लें\nनगमा के भोजपुरी फिल्मन में प्रवेश\nनगमा जेकरा के अमूमन हिंदी फिलिम खातिर जानल जाला. ऊ भोजपुरी फिल्मन में भी काफी सक्रिय रहल बाड़ी, रविकिशन के साथे उनकर जोड़ी दर्शक लोग खूबे पसंद कइले. भोजपुरी के एगो गाना जे दूसरो इंडस्ट्री के लोगन के जुबान पर चढ़ल, “तोहार लहंगा उठा देब रिमोट से”, इनकरे फिलिम से रहल. लेकिन ई गाना अपना बोल के वजह से आलोचना के शिकार होत रहल. नगमा साल 2014 में कांग्रेस के ओर से मेरठ से चुनाव लड़ल रहली, लेकिन भाजपा के राजेंद्र अग्रवाल से हार के मात्र 13,222 वोट के साथे चौथा स्थान पर रहली.\nगोरखपुर के सांसद रविकिशन\nरविकिशन भी साल 2014 में कांग्रेस के ओर से आपन गृह ज़िला जौनपुर से लोकसभा चुनाव लड़लें, लेकिन मात्र 42,759 वोट ही पवले अउर बीजेपी के कृष्णप्रताप से हार गइल रहलें. फेर ऊ साल 2017 में मनोज तिवारी के उपस्थिति में भाजपा ज्वाइन कइ लिहले. साल 2019 में बीजेपी के पारंपरिक सीट गोरखपुर से चुनाव लड़ले. एह बार योगी आदित्यनाथ अउर रविकिशन के मेहनत आपन असर देखवलस. परिणामस्वरुप रविकिशन 61 फीसदी वोट-शेयर के साथे 7,17,122 वोट पाके विजयी भइलें. रवि के विपक्ष में सपा के रामभुआल निषाद के 4,15,458 वोट ही मिलल.\nदिनेशलाल यादव निरहुआ भी 2019 के लोकसभा चुनाव से राजनीति में पदार्पण कइलें. निरहुआ के आजमगढ़ से टिकट मिलल जहां उनका खिलाफ पूर्व मुख्यमंत्री अउर सपा चीफ अखिलेश यादव जइसन दिग्गज राजनेता मैदान में रहलें. आजमगढ़ आज़ादी से अबतक ले खाली एक्के बार भाजपा के हिस्सा में आइल बा. इहाँ अमूमन कांग्रेस, सपा आ बसपा के ही बोलबाला रहल बा. मोदी लहर होखे के बावजूद इहाँ से 2014 में सपा के मुखिया मुलायम सिंह यादव चुनाव जीतल रहलें. इहाँ मुस्लिम अउरयादव वोटरन के संख्या जादा बा अउर ई वोट जेकरा ओर रुख कइ दी उहे जीतेला. 2019 के चुनाव में भी इहे भइल.\nहालांकि निरहुआ अखिलेश के कांटा के टक्कर दिहले जेकरा में उनकर स्टारडम भी बहुते काम देलस लेकिन अल्पसंख्यक वोट के ध्रुवीकरण निरहुआ के शिकस्त दे गइल. इहाँ से अखिलेश 6,21,578 वोट से जीतलें अउर भाजपा से निरहुआ 3,61,704 वोट पा के दोसरा नम्बर पर रहलें. हालाँकि उनकर वोट 2014 में इहाँ से जीतल मुलायम सिंह यादव के 3,40,306 वोटन से भी करीब 20,000 अधिक बा. यानि ई फैक्ट एह बात के पुख्ता करsता कि निरहुआ आपन चुनावी ज़मीन बना लेले बाड़ें. हो सकेला कि जइसे मनोज तिवारी अउर रविकिशन पहिला बार हार के दूसरा बार जीतलें, ओइसही इहो अगिला 2024 के चुनाव जीत जास.\nपवन सिंह के प्रयास\nपवन सिंह जे कि भोजपुरी के पांच सुपरस्टार में से एगो बाड़ें, ऊ भी 2017 में भाजपा ज्वाइन कइलें अउर आपन पार्टी खातिर वोट भी मंगले रहलें. हालाँकि पवन सिंह 2019 के भइल लोकसभा चुनावी के समर में ना उतरलें बाकिर स्टार कैम्पेनर रहलें आ भाजपा के जम के प्रचार कइलें. उम्मीद बा उनकर ई प्रयास उनका राजनीतिक करियर के उठान में कामे आई.\nखेसारीलाल यादव अउर रानी चटर्जी\nभोजपुरी के अगिला सुपरस्टार खेसारीलाल यादव से जब राजनीति से जुड़ला के सवाल कइनी तब ऊ आपन कवनो प्रतिकिया ना देलें. जबकि मनोज तिवारी के साथे आपन करियर शुरू करे वाली हीरोइल रानी चटर्जी राजनीति ज्वाइन कइला के सवाल पर आपन दिलचस्पी देखवली. एगो इंटरव्यू के दौरान रानी कहली कि, अगर उनका मौका मिली त ऊ ज़रूर राजनीति में अइहें. जनता उनका के जेतना प्यार देले बा, ओकरा बदला में ऊ पूरा ज़िन्दगी उनकर सेवा करिहें, ऊहो कमे होई.\nकहे के मतलब ई बा कि पूर्वांचल के माटी में राजनीति बा. अभिनेता बनला के बादो नेता बने के चाह जब-तब आ जेकरा-तेकरा धाह मारत रहेला. (लेखक मनोज भावुक भोजपुरी सिनेमा के इतिहासकार हैं )\nTags: Bhojpuri Articles, Bhojpuri Cinema, Bhojpuri News, Bihar assembly elections 2020, BJP, Congress, Jdu, Politics


खेसारीलाल हैट्रिक लगा दिहलें – Anjoria\nखेसारीलाल हैट्रिक लगा दिहलें\nभोजपुरी के नयका सुपरस्टार खेसारीलाल यादव अपना सफल फिलिमन के हैट्रिक मार दिहलें. उनुकर लगातार तिसरकी फिलिम हिट रहल बा. पहिला रहे ‘साजन चले ससुराल’, फेर आइल ‘जान तेरे नाम’ आ अब आइल बा खेसारी के हैट्रिक हिट आलोक कुमार के ‘देवरा पे मनवां डोले’.\nखेसारी क ‘‘देवरा पे मनवा डोले’’ पूरा बिहार में धूम मचवले बावे. प्रेमाशू सिंह निर्देशित एह फिल्म में खेसारी स्मृति सिन्हा अउर अंजना सिह का साथे जलवा बिखेरत नजर आवत बाड़न.\nखेसारीलाल के अगिलका फिलिम आवे वाली बा राजेश पप्पू क ‘दिल ले गईल ओढनिया वाली’. अपना एह लगातार सफलता के श्रेय खेसारी अपना निर्माता निर्देशकन के बढ़िया फिल्म मेकिंग आ दर्शकन के प्यार के देत बाड़े,\n‘एक दूजे के लिए’ में रोमांटिक निरहुआ


एहसे पहिले कि कवनो सरकार के कारिन्दा अपना मलकिनी का हुकुम पर हमरा खिलाफ पुलिसिया भा कानूनी कार्रवाई करे के सोचे हम बता दीहल चाहत बानी कि एह साइट पर के कवनो खबर साँच ना होखे. कवनो खबर के कवनो आधार ना होखे. हमरा इचिको मालूम नइखे कि एंटोनियो माइनो केकर नाम ह आ ऊ मरद ह कि मेहरारु. हमरा त आपन खुद के नाम तकले मालूम नइखे. अरनब करोड़ी पत्रकार हउवन, उनुका साथे बड़हन बड़हन वकील रहला का बावजूद पुलिस उनुका से बारह घंटा ले पता ना का पुछलसि. हम त उनुका चैनल पर के बहस सुनियो के कुछ समुझ ना पाइले. एक त ओहिजा अतना हाँउ माँउ मचल रहेला कि के का कहत बा बुझइबे ना करे.\nहमरा तनिको मालूम नइखे कि पालघर में दू गो साधुवन के पुलिस का सोझा पीट पीट के मार दिहल गइल. ई भला माने वाला बाति हो सकेला का कि दर्जनो पुलिस का रहते दू गो अधबूढ़ साधुवन के भीड़ का हाथे सँउप दीहल गइल. हमरा त इहो मालूम नइखे कि ओह साधुवन के खून करे वालन के रिलीजन का रहुवे. हम त इहो नइखीं जानत कि कांग्रेसी सरकार का समय मलकिनी के खास रहल एगो आदमी साधुवन के हत्यारन के कानूनी सहायता आ माल पत्ता मुहैया करावत बा. हम पक्का तौर पर इहो ना कह सकीं कि ऊ आदमी ईसाई कि कवनो दोसरा रिलीजन के ह.\nहमरा त इहो फेक खबर लागत बा कि देश में अपना के हिन्दू कहे बताएवालन का खिलाफ पुलिस डंडा ले के चहेट देत बिया. आखिर एही देश में एगो बड़हन अखबार चलेला हिन्दू. हमरा जानत समुझत ओकरा हिन्दूवन से कवनो मतलब ना होखला का बावजूद आजु ले केहू हल्ला ना मचावल कि ओह अखबार के नाम हिन्दू काहे ह. बनारस के हिन्दू विश्वविद्यालय आ अलीगढ़ के मुस्लिम विश्वविद्यालयो का खिलाफ कवनो कार्रवाई का खबर हमरा नइखे मालूम. गली मोहल्ला हर जगहा मुस्लिम होटल देखल जा सकेला बाकिर ओकरा खिलाफ त कवनो झारखन्डी सरकार भा मराठी एक्शन होखत आजु ले नइखी देखले.\nहमरा त इहो नइखे मालूम कि दिल्ली के जामा मस्जिद पर बिजली के कतना बकाया बा आ ओकरा इमाम पर कवनो केस दर्ज बा कि ना.\nएहसे हम हाथ जाोड़ सभका से निहोरा करत बानी कि हमरा साइट पर छपल कवनो खबर के साँच मत मानल जाव. सब झूठ ह, सगरी फेक खबर ह. आ आगहूं जवन खबर छपीहें सँ उहो फेके होखीहें सँ.


कुछ बात है कि हस्ती मिटती नहीं हमारी, अक्सर रहा है दुश्मन दौरे जहाँ हमारा. – Anjoria\nशायद शायर इकबाल के लिखल ह ई लाइन बाकिर आजु जवन लिखे जात बानी तवना ला बहुते मौजू लागल एहसे सोचनी की एही से शुरुआत कइल जाव.\nदस साल पहिले जब भोजपुरी में पहिलका वेबसाइट शुरू कइले रहीं त ओह घरी इरादा ना रहुवे कि एह में फिलिम भा गीतो गवनई के खबर आइल करी. असल समस्या रहल कि हम बलिया से काम करीलें आ सिनेमा भोजपुरी मुंबई से. दोसरे कवनो कलाकार, स्टार, गायक भा पीआरओ लोगन से जानो पहिचान ना रहल हमरा. फोटो देख के बता ना सकत रहीं कि ई के ह. ओही समय लखनऊ के मनोज श्रीवास्तव जी का सहयोग से कुछ पीआरओ लोगन से जान पहिचान भइल आ शुरू हो गइल अँजोरिया पर फिल्मी खबरनामा. कुछ दिन बाद बनारस मे भइल ईटीवी के भोजपुरी फिल्म अवार्ड समारोह में जाए के मौका मिलल त ओहिजा कुछ कलाकारन आ कुछ अउर लोग से देखा देखी भइल. आपन आदत रहल बा कि ना ढेर सटे के बा ना ढेर हटे के. एहसे हम ना कवनो गुट में शामिल भइनी कबो ना आपन गूट बनवनी. आ जहाँ मीठा हइए नइखे तहवाँ कवनो चिउँटी चिउँटा आइबो करीहें त का करे से कवनो गूट बने के सवाले ना रहल. उपर वाला का कृपा से खाए पहिरे के कमी नइखे आ वेबसाइट के खरचा चलावे खातिर केहू से सहयोग तिकवे के जरुरत नइखे. से ना त उधो से लिहनी ना माधो के दिहनी.\nएह दस साल का सफर में अनेके लोग आइल तरह तरह से एक से एक शानदार वेबसाइट ले के. ओह लोग का लगे सब कुछ रहल, साधन संपर्क जानकारी. बाकिर एक चीज के कमी रहल, धीरज के. लोग के सोच रहल कि वेबसाइट से अतना कमाई त जरूर हो जाई कि आपन ना त ओकर खरचा जरूर निकल जाई बाकिर अइसन ना त होखे के बा ना भइल. काहे कि भोजपुरी भाषा के वेबसाइटन खातिर विज्ञापन मिले के उमेद ना के बरोबर बा. मिलबो करी त भुगतान ना मिल पाई. दोसर निजी पसंद नापसंद एगो बाधा बन गइल कुछ लोग खातिर.\nएने पिछला दू तीन साल से कुछ अधिके होखे लागल बा भोजपुरी वेबसाइटन का दुनिया में. बहुते धूमधड़ाका से खुलल एगो वेबसाइट कुछ दिन ले कमाल कइलसि बाकिर फेर मेहरा गइल. एने ताबड़तोड़ कुछ अउरी वेबसाइट खुलल बाड़ी सँ भोजपुरी सिनेमा के आधार बना के. पता ना कब ले चल पइहें सँ काहे कि एक चीज त जरूरी बा आ ऊ ह आर्थिक आधार बाकिर उहे सब कुछ ना हो सके. भोजपुरी सिनेमा में दोसरा भाषा के लोग कमाई करे पाई ओकरा भोजपुरी से कवनो नेह छोह ना रही आ ओह लोग से उमेदो कइल बेकार रही कि ऊ लोग कुछ अइसन करो जवना से भोजपुरी भाषा आ संस्कृति के पसार हो सको. भोजपुरी वेबसाइट शुरु करे वालन के एगो सलाह दिहल चाहब कि अपना वेबसाइट के टिकाउ बनाईं. भाषा से जुड़ीं. कमाई करे का फेर में मत रहीं.\nएने हालफिलहाल एगो म्यूजिक कंपनी आपन वेबसाइट शुरू कइले बिया. स्वाभाविक बा कि ओकर रुझान ओह लोग ओर ना हो सके जे लोग ओकरा से व्यावसायिक प्रतिद्वन्द्विता में बा, जवना फिलिमन के संगीत अधिकार ओकरा नइखे मिलल ओकर कतना प्रचार ऊ करी ई सहजे सोचल जा सकेला. ठीक ओही तरह कवनो एक गुट से सहानुभूति राखे वाला दोसरा गुट के कलाकारन से नेह ना राख सके. अँजोरिया परिवार का लगे अइसन कवनो मजबूरी नइखे. हमरा ला त सभे बरोबर बा बाकिर वेबसाइट का मैदान में प्रतिद्वनद्विता करे वाला लोगन के ई उमेद ना राखे के चाहीं कि हम ओह लोग के प्रचार प्रसार अपना वेबसाइटन से कर देब. ना त हम ओह लोग से कबो उमेद रखले बानी कि ऊ लोग अँजोरिया परिवार के वेबसाइटन के प्रचार करी.\nएह दस साल के अनुभव इहे सिखवले बा कि हमार मुकाबला मतलबपरस्त लोग से बा. मतलब सधल त ठीक ना त हमरे जर कबाड़े में लाग जाला लोग. दस साल से हम भोजपुरी के सेवा में लागल बानी आ एह बीच अनेके लोग जुड़ल, जुड़े के कोशिश कइल बाकिर देखल कि एहिजा दाल नइखे गले वाला त दोसर दुआर ध लिहल लोग. भगवान भला करे ओह लोग के आ सफलतो देव. काहेकि ओह लोग के सफलता से भोजपुरी के फायदा होखो भा ना, असफलता से भोजपुरी के नुकसान जरूर हो जाई.\nआ चलत चलत बनारस के ओह अवार्ड समारोह में गावल निरहुआ के ई गीत दोहरावल चाहब कि\nपढ़ीहऽ लिखिहऽ कवनो भासा, बतियइहऽ भोजपुरी में.\nभोजपुरी फिलिम के बात अंगरेजी भा हिंदी में ना कर के भोजपुरी में करे के लगन होखे के चाहीं. आ ई काम आसान नइखे आ एही से मैदान में हम टिकल बानी. जहिया लाग जाई कि केहु बा दोसर जे भोजपुरी से अइसने नेह राखत बा तहिया हम खुशी खुशी मैदान छोड़ देब ओकरा ला.\nइहो बतावल जरूरी लागत बा कि दोसर तेसर कइसे पता लगा पाई कि कवन वेबसाइट कतना पापुलर बा त एकरा ला दू गो बढ़िया जगहा बा क्वांटकास्ट आ अलेक्सा. क्वांटकास्ट पर ओही लोग का बारे में जानकारी मिल पाई जे एकर अनुमति देव. अलेक्सा संगे अइसन कवनो बाध्यता नइखे. ओहिजा कवनो वेबसाइट का बारे में जानकारी लिहल जा सकेला. जहाँ ले हमार जानकारी बा अबहीं भोजपुरी के कवनो वेबसाइट एह मामिला में अँजोरिया से आगा नइखे. अब निर्माता लोगन पर निर्भर बा कि ऊ अपना फिलिमन के प्रचार प्रसार फोकट में करवावल चाहत बाड़ें कि पइसा देके. हर निर्माता से कहब कि अपना प्रचारक के एह दिशाईं निर्देश दे देसु कि उनुका फिलिमन का बारे में अधिक से अधिक जानकारी सबले पहिले अँजोरिया के देव लोग.\nआ प्रचारक लोग से कहब कि आजु का बाद anjoria@outlook.com छोड़ कवनो दोसर इमेल पर आइल सामग्री के प्रकाशन बन्द हो जाई. एहसे आजुए अपना मेलर लिस्ट से हमरा दोसर इमेलन के हटा देव लोग. आ शिकायत करे से पहिले देख लेव लोग कि ओह लोग के मेल हमरा कवनो दोसरा इमेल पर त नइखे भेजा गइल.\nएतना देर ले एह पोस्ट के पढ़ला खातिर धन्यवाद आ आभार जतावत,


कैमरा में कुछ अइसे कैद भइल ‘दबंग दामाद’ – Anjoria\nAugust 12, 2011 Editor मनोरंजन 0\nभोपाल. दिल में रहऽ, चाहे नयना में.. . केरवा के खूबसूरत वादी में गूंजती गाना के आवाज पर्यटकन के ध्यान अपना ओरि खींच लेत रहे. केरवा डेम पर बनल “पिकनिक एट केरवा” पर ओह दिने भोजपुरी फिल्म “दबंग दामाद” के शूटिंग चलत रहे.\nएह गीत पर भोजपुरी स्टार विनय आनंद आ एक्ट्रेस कल्पना शाह के डांस चलत रहे. डायरेक्टर विनोद तिवारी का निर्देशन में कलाकार अपना सीन के ओके करत रहले. शूटिंग के सिलसिला साँझू ले चलल.\nप्रेम आ थ्रिलर आधारित भोजपुरी फिल्म दबंग दामाद के शूटिंग भोपाल में अलग-अलग लोकेशन्स पर लगभग 20 दिन ले चली.\n‘शूटिंग के बाद कुछ दिन भोपाले में बितावे के मन बा’, कहले विनय आनंद\nअभिनेता गोविंदा के भगीना होखला के ना त कबो प्रेशर रहल ना कवनो तरह के चैलेंज. गोविदे जी का घर में बड़ भइनी. बचपने से फिल्म अउर अभिनय के चारों ओर देखनी. फेर रोशन तनेजा एक्टिंग स्कूल से अभिनय के ट्रेनिंग लिहला का बाद सिनेमा के रुख कइनी. लो मैं आ गया, आमदनी अठन्नी खर्चा रूपया जइसन करीब दस गो हिन्दी फिल्मन में काम कइला का बाद भोजपुरी फिल्म का ओर आ गइनी.\nभोजपुरी दिहलसि नया पहचान\nहम एगो दोस्त रंजन सिंह का कहला पर भोजपुरी फिल्म कइनी. आ ओकरा बाद त जइसे ई सिलसिले शुरू हो गइल. पिछला5साल में 70 से अधिका फिलिम कर लिहले बानी. भोजपुरिया जनता अउर दर्शकन के भरपूर प्यार मिलल बा. खुश बानी कि हमार काम दर्शकन के पसंद आ रहल बा.\nहम कुछऊ प्लान ना करीं\nहमरा लागेला कि कलाकार खातिर भाषा आ इलाका के कवनो मायने ना होला. ओकरा दायरा बड़हन होला. हमहू बस नीमन काम कइल चाहत बानी. दोसरे हम कुछऊ प्लान ना करी. भोपाल का बारे में बहुते सुनले रहीं. एहिजा आ के अइसन लागल कि स्विटजरलैंड आ गइल होखीं. भारतो में एतना खूबसूरत शहर बावे कबो सोचलो ना रहीं. अब त मन इहे करत बा कि शूटिंग का बाद कुछ दिन एहिजे रुक जाईं.\nबिहार में निरहुआ ब्रदर्स की धूम मचल


आखिरी रास्ता में रिंकू के डंका बाजत बा – Anjoria\nहालही में बिहार में रिलीज भइल भोजपुरी फिल्म “आखिरी रास्ता” में रिंकू घोष के किरदार के डंका बाज रहल बा. जेहि देखऽता से रिंकु के प्रशंसा करत थाकत नइखे. फिल्म के सफलता के आलम ई बा कि लोग मुँहमाँगा दाम पर एकर टिकट खरीद रहल बा. सभका इहे चाह बा कि दोसरा लोग से पहिले एह फिल्म के देख लीं. फिल्म में निरहुआ नायक का भूमिका में बाड़े. निरहुआ आ रिंकू घोष के जोड़ी के चहुँ ओर प्रशंसा हो रहल बा आ रिंकु घोष का लगे सभतर से बधाई संदेश आ रहल बा. उनकर प्रशंसक सिनेमा के पोस्टर पर रिंकू के फोटो देख के जालें काहे कि तब ओह लोग के चहेती अभिनेत्री के अदा देखे के मिलेला. “आखिरी रास्ता” में रिंकू घोष एगो चुलबुली लड़की के किरदार में बाड़ी. फिल्म में उनकर एगि कमाल के डांसो बा.


फेसबुक के उल्टा गिनती शुरु हो गइल बा – टटका खबर\nफेसबुक के उल्टा गिनती शुरु हो गइल बा\nइन्टरनेट पर मिलेजुले के एगो बड़हन जगहा का रुप में पूरा दुनिया में लोकप्रिय वेबसाइट फेसबुक १५ मार्च २०११ से बन्द कर दिहल जाई. अगर रउरा आपन फोटो, मैसेज वगैरह बचावल चाहत बानी त ओकरा पहिले डाउनलोड कर के सुरक्षित कर लीं. ई खबर अतना अचके में आइल बा कि बहुते लोग के ठकुआ मार दिहले बा. बुझाते नइखे कि का प्रतिक्रिया दिहल जाव. फेसबुक बन्द कर देबे के जानकारी ओकर सीईओ मार्क जुकेरबर्ग खुद अपना पालो अल्टो आफिस में पत्रकारन के बोला के दिहलें. वित्तीय सलाहकार एह बात पर अचंभित हो रहल बाड़न कि ८ बिलियन डालर के बिजनेस केहू कइसे बन्द कर दी बाकिर जुकेरबर्ग के कहना बा कि ऊ बस आपन जिनिगी वापिस लिहल चाहत बाड़न. फेसबुक बेसम्हार हो गइल बा आ अब ओकरा के सम्हारे में उनकर जिनिगी बरबाद हो रहल बा.\nफेसबुक के बन्द होखे के ई खबर वीकली वर्ल्ड न्यूज ८ जनवरी के प्रकाशित कइले रहे जवना के खंडन खुद मार्क जुकेरबर्ग के बयान से कइल गइल बा. जुकेरबर्ग के कहना बा कि ई खबर एकदम से फालतू बा. कहलन कि कुछ त दिमाग लगाईं. अतना बड़हन कंपनी के केहू काहे बन्द करे के सोची? अगर बन्दे करे के होखी त बेच काहे ना दी ? पिछला साल फेसबुक के कमाई २ बिलियन डालर के रहुवे.


खबर भोजपुरी में (बियफे, 8 जनवरी 2015) – टटका खबर\n(बुध,7जनवरी के खबर)\nफ्रांस के कार्टून पत्रिका के संपादक चार्ली हेब्दो जिनकर हत्या क दिहल गइल.\nफ्रांस का राजधानी पेरिस में एगो कार्टून पत्रिका के कार्यालय पर हमला क के ओकरा संपादक समेत बारह लोग के गोली से भूंज दिहले स दू गो नकाबपोश बंदूकधारी. सात लोग घवाहिलो भइल बा. घटना का बाद ऊ अल्लाहु अकबर के नारा लगावत निकल भगले स. बतावल जात बा कि ओह पत्रिाक में कुछ कार्टून इस्लाम का खिलाफ निकलल रहुवे आ ओकरे बदला लेबे खातिर ई हमला भइल रहे. एह हमला के सगरी दुनिया में निंदा भइल बा. हमनी किहाँ हिन्दू देवी देवतन के नंगा तस्वीर बनाएवाला चित्रकार के लोग महान कलाकार बतवलसि आ पीके जइसन फिलिम के टैक्स फ्री क दिहल गइल बा यूपी आ बिहार में. बाकिर एहिजो केहू इस्लाम भा ईसाईयन का बारे में कवनो गलत बात ना कह सके.\nपेरिस में भइल एह हमला के भारत के राष्‍ट्रपति प्रणब मुखर्जी निंदा कइले बाड़न आ पीएम मोदी घिनौना काम बतवले बाड़न. कहलन कि पूरा भारत एह दुख का घड़ी में फ्रांस का साथे बा. कांग्रेस अध्‍यक्षा सोनियो गांधी एह घटना के निंदा कइले बाड़ी.\nदिल्‍ली आ लाहौर के बीच चले वाली दोस्‍ती बस सेवा अब सीमा के पार नइखे जात आ वाघा बोर्डर पर लोग के बस बदल के पाकिस्तान जाए के पड़त बा. पाकिस्तान एह रोक के एह बहाने लगवले बा कि ओहिजा आतंकी खतरा बढ़ गइल बा. ओने पाकिस्‍तानी सुप्रीमकोर्ट मुम्‍बई हमले के साजिश रचे वाला जकीर उर रहमान लखवी के हिरासत निलम्बित करे के हाईकोर्ट के आदेश के पलट दिहले बिया आ अब लखवी के जेले में रहे के पड़ी.\n13वां प्रवासी भारतीय दिवस बुध का दिने गुजरात की राजधानी गांधी नगर में शुरू हो गइल. पीएम मोदी बियफे का दिने एकर विधिवत उद्घटन करीहें. तीन दिन चले वाला ई समारोह महात्‍मा गांधी के दक्षिण अफ्रीका से भारत वापसी के सौ बरीस पूरा होखे का मौका पर बोलावल गइल बा.\nजम्‍मू-कश्‍मीर में सरकार बनावे खातिर अहजह बरकरार बा. कवनो गोल सोझा नइखे आइल अबले. भाजपा के कहना बा कि अबहीं ले ओकरा आ पीडीपी का बीच एह बारे में ढंग से बातचीत शुरू नइखे भइल. ओने ओडिशा में भाजपा अध्‍यक्ष अमित शाह दावा कइले बाड़न कि ओडिशा में अगिला सरकार भाजपा के होखी आ ऊ अकेले सरकार बनाई.\nसिडनी में चउथा आ आखिरी टेस्ट का दुसरका दिन के खेल खतम होखे बेरा भारत एक विकेट गवां के 71 रन बनवले रहुवे. एहसे पहिले अपना पहिला पारी में आस्ट्रेलिया 572 रन बनवलसि आ भारत के फालोआन टारे ला अबहियो 302 रन बनावे के बा.\nमुंबई शेयर बाजार में बुधो का दिने गिरावट के दौर जारी रहल. सेंसेक्स में 79 अंक आ निफ्टी में 25 अंक के गिरावट आइल. रुपिया 40 पइसा मजबूत भइल. कच्चा तेल के दाम सैंतालिस डालर का नीचे चल गइल बा.\nउत्तर प्रदेश विधान परिषद के बारह सीट पर चुनाव खातिर बुध का दिने बसपा के तीन गो उम्मीदवार – नसीमुद्दीन सिद्दिकी, धर्मवीर सिंह अशोक आ प्रदीप कुमार जाटव – आपन परचा दाखिल क दिहले. 13 तारीख ले परचा दाखिल कइल जा सकेला.\nबिजली के चोरी रोके आ बिजली के बकाया बिल वसूली ला यूपी में 12 जनवरी से सघन अभियान चलावल जाई.\nबिहार में जदयू के चार गो अउर बागी विधायक – पूनम देवी, अजीत कुमार, सुरेश चंचल आ राजू सिंह – आपन विधायकी खतम करे के फैसला का खिलाफ हाई कोर्ट में आपन गोहार लगा दिहले. एहसे पहिले बरखास्त चार गो विधायकन – ज्ञानेन्द्र सिंह ज्ञानू, नीरज कुमार बबलू, राहुल कुमार आ रवीन्द्र राय – के विधायकी हाईकोर्ट बहाल क चुकल बा. जदयू ओह फैसला का खिलाफ अब दू गो जज के बेंच में गोहार लगाई.\nबोधगया में इंडियन इंस्टीट्यूट ऑफ मैनेजमेंट (आईआईएम) स्थापित करे के राह साफ हो गइल बा. केंद्रीय मानव संसाधन विकास मंत्री स्मृति इरानी एकरा से सहमति जतावत दिशा-निर्देश जारी क दिहले बाड़ी. केन्द्र चाहत रहुवे कि एकरा के पटना में खोलल जाव बाकिर जमीन ना मिले के नाम पर बिहार सरकार एकरा के बोधगया में बनावल चाहत रहुवे. ओने बिहार के पशुपालन आ मछली मंत्री वैद्यनाथ सहनी समस्तीपुर में कहलन कि उजियारपुर में बिहार के पहिलका पशु विश्वविद्यालय खोलल जाई.\nकेन्द्रीय वित्तमंत्री अरूण जेटली कोलकाता में बोलावल बंगाल वैश्विक व्यापार सम्मेलन में कहलन कि केन्द्र सरकार आर्थिक वृद्धि आ तेज उद्योगीकरण करावे खातिर पश्चिम बंगाल के हर संभव सहायता दी आ एकरा खातिर राजनीतिक मतभेद के आड़े ना आवे दी. कहलन कि ई काम केन्द्र आ राज्य सरकार दुनू के जिम्मेदारी बा. कहलन कि वस्तु आ सेवाकर लागू भइला का बाद कवनो राज्य के होखे वाला राजस्व नुकसान के भरपाई केन्द्र कर दी.\nबिहार में पुलिस भर्ती परीक्षा के अभ्यर्थी बुध का दिने पटना में मुख्यमंत्री के काफिला रोक के आपन विरोध जतवलन. ओह लोग के कहना बा कि अदालत कहले रहुवे कि चार महीना का भितरे अनुसूचित जाति के सिपाहियन के खाली पड़ल पद पर बहाली क लिहल जाव बाकिर राज्य सरकार अबले कवनो डेग आगे नइखे बढ़वले.\nसारण जिला के बनियापुर प्रखंड कृषि पदाधिकारी सरयू रविदास के धान खरीद में एक करोड़ रूपिया के गबन करे के आरोप में पुलिस गिरफ्तार क लिहलसि.\nआरा टीसन पर ट्रेन से गिर के एगो आदमी के मौत हो गइल.\nरोहतास जिला के राजपुर इलाका के सिमराडीह गांव में एगो छात्र के कुछ अपराधी गोली मार के मुआ दिहले.


योगी सरकार में मुस्लिम चेहरा बलिया के दानिश आजाद अंसारी – टटका खबर\nMar 27, 2022 दानिश आजाद अंसारी, बलिया, भारतीय जनता पार्टी, मुस्लिम चेहरा, योगी सरकार\nभाजपा के मुसीबत होला कि ओकरा मुसलमानन के वोट अंगुरिए पर गिने लायक मिलेला, इहां ले कि योगी के गोरखोपुर में उनुका इलाका के कई मुस्लिम बहुल बूथन पर दस दसो गो वोट नइखे मिलल. जबकि सरकार के दीहल सुविधा जम के बाँचल गइल बा मुसलमानन के. खैरात में सुविधा लीहल लीहल हराम ना होखे बाकिर भाजपा के वोट दीहल हराम मानल जाला. एही सब का चलते अकसरहां भाजपा कवनो मुसलमान के टिकट ना देव बाकिर सरकार बनावत घरी सब्जी में पड़े वाला तेजपत्ता का तरह मुसलमान चेहरा जरुरी हो जाला. तेजपत्ता सब्जी के स्वाद बढ़ा देला एकरा बावजूद खात घरी ओकरा के एक तरफ हटा दीहल जाला.\nआदित्यनाथ योगी के पिछला मंत्रिमंडल में मुसलमान चेहरा का नाम पर क्रिकेट खिलाड़ी रहल मोहसिन खान के मौका दीहल गइल आ अबकी बेर बलिया के बाँसडीह विधानसभा में पड़े वाला गाँव अपाएल में 30 मई 1988 के जनमल दानिश आजाद अंसारी के ई मौका दीहल गइल बा.\nअइसन नइखे कि दानिश अचके में आसमान से टपकल बाडे़ं भाजपा में. पिछला करीब बारह बरीस से ऊ संघ के विद्यार्थी संगठन विद्यार्थि परिषद से जुड़लें आ तबेसे ऊ संघ परिवार के संगठन से जुड़ल बाड़न.\nबलिया के होलीक्रास स्कूल से बारहवीं पास कइला का बाद दानिश लखनऊ आ गइलें. बरीस 2006 में लखनऊ विश्वविद्यालय से बीकॉम कइला का बाद मास्टर ऑफ क्वालिटी मैनेजमेंट अउर मास्टर ऑफ पब्लिक एडमिनिस्ट्रेशन के पढ़ाई कइले बाड़न दानिश. पिछला सरकार में दानिश अंसारी के राज्यमंत्री के दरजा मिलल रहुवे उर्दू भाषा परिषद के जिम्मा दे के. बाद में एह चुनाव से पहिले दानिश के भाजपा अल्पसंख्यक मोर्चा के महामंत्री बनावल गइल रहुवे.\nभारतीय जनता पार्टी सरकार में शामिल होखला का बारे में दानिश अंसारी के कहना बा कि उनुका के मंत्री बनावल एगो समर्पित कार्यकर्ता में गोल के माथ नेतृत्व के भरोसा देखावत बा.


यूपी पंचायत चुनाव के चउथको दौर पूरा – टटका खबर\nकाल्हु बुध का दिने यूपी पंचायत चुनाव के चउथको दौर पूरा हो गइल. एहू दौर में छिटपुट वारदात छोड़ कवनो बड़हन घटना ना भइल. अलबत्ता गाजीपुर जिला में मीरपुर सोनबरसा गाँव के परधान रहल आ मौजूदा चुनावो में परधानी के उमीदवार पचास बरीस के मिरी राम के गोली मार के हत्या क दीहल गइल. एह घटना का बाद खिसियाइल लोग के विरोध प्रदर्शन का चलते कुछ देर ला चक्का जामो लगावल गइल.\nकुछ जिला में काल्हु का बदले आजु वोट डालल जात बा. अइसन आठ गो जिला बाड़ी सँ. गौतमबुद्ध जिला में तकनीकि कारण से अबकी वोट नइखे करावल जात.\nसगरी दौर के वोट गिने के काम तेरह तारीख के होखे वाला बा.


पइसवा जात कहां बा – Anjoria\nMar 26, 2012 भोजपुरी, लस्टम पस्टम\nराहुल गांधी अपना चुनाव प्रचार में कई हाली कहले कि गांव के विकास के खातिर जवन रुपिया आवे ला तवना में से दसे पइसा मिले ला बाकी गायब हो जाला. काफी सोचला पर ई पता ना चलल कि के खा जाला. मन में 90 पइसा हजम करे वालन के बारे में जाने की लालसा बढ़ गइल. हाथ गोड़ फरके लागल, काहेकि दू दिन पहिलहीं खून टेस्ट करवले रहले जेह में पता चलल रहे कि खून में दसे प्रतिशत हीमोग्लोबिन बा, बाकी त पानी बा. अब ई राष्ट्रीय विषय पर सोचला से जवन दिमाग के मेहनत पड़त रहे ओह से उहो दस प्रतिशत पानी भइल जात रहे. अभी इहे सब सोचत रहनी कि कहीं बंवड़ियात रामभरोसी आ गइले.\nका हो काका, बड़ा गंभीर बाड़ऽ कवनो बात बा का?\nबतवनी कि भाई हम बिचार के हाईमार्ग पर दउरऽतानी.\nराम भरोसी बोलले कि बुझाता कि नेतवन के भाषण सुनि के तहरो विचार के कब्ज हो गइल बा. साफ साफ बतावऽ त ओकर कवनो रस्ता निकालल जाई. हम कहनी, राहुल भइया कहि गइल बाड़े कि गांव व गरीबन के विकास के नाम पर एक रुपया में से 10 पैसे ही पहुंचेला. बाकी 90 पइसा बीचे में साफ हो जाला. हमनी के कौर के हड़प जाला. राम भरोसी जोर से हंसले, जइसे घोड़ा हिनहिनात होखो.\nकाका तहरा मालूम बा कि जवन बात राजीव गांधी कहले रहले तवने उनकर बेटा राहुल गांधी कहऽ तारे. जब उनका मालूम बा कि केंद्र से गांव में भेजल रुपिया में से दसे पइसा पहुंचे ला त उनका इहो मालूम होई कि ऊ नब्बे पइसवा से केकरा गाड़ी में पेट्रोल भराला. चाचा ई नेता लोग गरीब के बीच में डाल के अइसन राजनीति के जाल बीनले बा कि ओह फंस के गरीब बेचारा बी पी एल हो जाई आ ई लोग आउर अमीर हो जाई. बी पी एल माने सरकार एगो गरीबी के रेखा तैयार कइले बीया, गांव के गरीब लोग ओहू से नीचे चलि गइल बा. तबो ई लोग ओकर पाछ नइखे छोड़त अब ना जाने कहां भेजी लोग. विकास के नांव पर जे कुछ आवऽ ता ओहु पर ई उच्चकन के नजर पर गइल बा.\nहम कहनी, राहुलो भइया भी त कुछ सोचिये के कहले होइहे.\nराम भरोसी बोलले, चाचा राहुल भइया खाली बोले ले, सोचस ना. आ जे इनका भाषण के बारे में सोचे ला लोग चाहे जे लिखे ला लोग ओकनी के जमात अलगे होला. एकनी के ना कवनो गांव चाहे गरीब के विकास के जरूरत बा आ ना जानकारी राखल जरूरी बा. अब ई लोग जवन सुख सुविधा पावे ला ओही के बारे में बात उठावे ला आ नेता लोग उहे बोले ला. खास कर के चुनाव के मौसम मे जेहसे गरीब एही में बउराइल रहे. जब ई लोग के मतलब निकलि जाई त ना गरीब के बारे में बात करी लोग ना गांव के बारे में. तब ई लोग दोसरा बात पर बोली लोग. ई लोग के मतलब बड़ा दूर के होला. एही से ई लोग के देखावल रोशनी में मत जा आपन रोशनी खोज लऽ. राम भरोसी खइनी मलत चल गइले आ हम सोचत रहि गइनी कि साठ बरिस से ई बात हमनी का काहे ना समझ पवनी सँ.


इन्टरनेट पर कोलम्बिया के हमला – Anjoria\nजुलाई 21, 2010 इन्टरनेट, डॉट को, डोमेन नेम, भोजपुरी\nसुने में कुछ अजीब लागत बा बाकिर साँच कुछ अइसने बा. .co कोलम्बिया खातिर दिहल सेकन्ड लेवल डोमेन हवे. अचानक एह टीएलडी के स्वामित्व वाली कंपनी के लागल कि डॉट को के फायदा काहे ना उठा लिहल जाव. डॉट को आ डॉट कॉम में फरके कतना बा. बस एगो एम हटा द आ खेल शुरु हो जाई.आजु से पचीस साल पहिले पहिलका डॉट कॉम खुलल रहे आ आजु का दिन करीब साढ़े आठ करोड़ डॉट कॉम रजिस्टर्ड करावल जा चुकल बा. बहुत लोग के मनचाहा डॉट कॉम ना मिलेला त लोग मन मसोस के कुछ दोसर नाम रख लेला. आजु बहुते कंपनी आपन नाम तय करे का पहिले देखल चाहेली कि ओह नाम से डॉट कॉम मिल पाई कि ना.\nअन्दाजा लगा लीं कि एह नाम के कतना भाव हो सकेला. एक अनार आ सौ बीमार का हालत में डॉट को के माँग अपना त बनावले जा सकेला कि कंपनी मालामाल हो जाव. नमूना देखे खातिर एगो नाम ई डॉट को के नीलामी कइल गइल त पचीस लाख में ऊ नाम बेचाइल. गनीमत अतने रहल कि जब डॉट को के रजिस्ट्रेशन दुनिया भर के लोग खातिर खोल दिहल गइल त पहिले कुछ दिन ले ओह लोग के मौका दिहल गइल जे अपना ब्रांड नाम के रजिस्ट्रेशन डॉट को में करवावल चाहस. ओकरा बाद एकरा के महँग दाम पर कुछ दिन ले राखल गइल. फेर मौका दिहल गइल ओह लोग के जे अधिका दाम दे के लाइन में आगा खड़ा होखल चाहत रहुवे. हमरा ई बाति बहुते देर से पता चलल बाकिर मौका रहे से हमहू लाइन में लाग गइनी. का पता केहू अँजरिया डॉट को रजिस्टर्ड करवा ले त हमार कुछ पाठक त छीनिये लीहि. दोसरे अतना दिन से भोजपुरी का सेवा में लागल बानी. पहिला बेर त मौका चूक गइनी. अबकी ना चूकब. से अपना मातृभाषा के नामो रजिस्टर्ड करवा लिहनी, भोजपुरी डॉट को http://www.bhojpuri.co नाम अबसे अँजोरिया के दोसर नाम हो गइल बा.\nअब काल्हु से सभका खातिर खोल दिहल गइल बा डॉट को. अगर रउरो मन में होखे कि कवनो मनचाहा नाम डॉट को में रजिस्टर्ड करवा लीं त शायद अबहियों मौका बा. नाम मिल सकेला. आजमा के देख लीं. फेर मत कहब कि मौका चूक गइनी.


टटका खबर, बियफे, 1 अप्रैल 2021 – टटका खबर\nApr 1, 2021 आजमगढ़, आतंकवादी, इशरत जहाँ, कोरोना, टेनिस, बचत योजना, बनारस, ममता बनर्जी, रामनवमी, रोहतास, विश्व बैंक, शेयर बाजार, सारण\nसतरह बरीस लागल बाकिर अहमदाबाद के विशेष सीबीआई अदालत फैसला सुना दिहलसि कि इशरत जहाँ आतंकवादी रहुवे आ ओकरा के मार गिरावल कवनो तरह से अपराध ना मानल जा सके. एह मामिला में आरोपी बनावल गइल तीनो पुलिस अधिकारियन के अदालत निर्दोष मान लिहलसि, जान जाईं कि जून 2014 में गुजरात के तब मुख्यमंत्री रहल नरेन्द्र मोदी के खून करे के साजिश में शामिल इशरत जहाँ आ जावेद शेख के पुलिस मुठभेड़ में मौत हो गइल रहुवे.\nआजु असम आ पश्चिम बंगाल विधानसभा चुनाव के दुसरका चरण के वोटिंग करावल जा रहल बा. देश दुनिया के नजर नंदीग्राम चुनाव पर टिकल बा जहाँ से ममता बनर्जी शुवेन्दु अधिकारी के जोरदार टक्कर हो रहल बा. एह चुनाव के परिणाम देश के राजनीतिओ पर असर डाली. एही बीच ममता अपील कइले बाड़ी कि देश के सगरी विरोधी अगर एक ना होखीहें त मोदी आ भाजपा के हरावल मुश्किल हो जाई.\nकोरोना के दुसरका लहर में लखनऊ के बाद अब कानपुर आ बनारसो में हालात गंभीर होखे लागल बा. उत्तर प्रदेश में पिछला 24 घंटे में कोरोना के 1230 नया मामिला मिलल बा. आजु एक अप्रैल से देश भर में 45 वर्ष से अधिका उमिर के हर आदमी औरत कोविय के टीका लगवा सकेला. पहिला दोसरा बीमारियन से पीडिते लोग टीका लगवा सकत रहुवे.\nवाराणसी के चौबेपुर इलाका के बराई गांव में मामूली बाताबाती का बाद एगो भाजपा समर्थक पूर्व बीडीसी सदस्य के हत्या कर दीहल गइल. एह मामिला में पुलिस दू जने के गिरफ्तार कइले बिया.\nमाफिया बाकिर विधायक बन गइल मुख्तार अंसारी पर पोटा लगावे वाला पुलिस उपाधीक्षक शैलेंद्र सिंह के तब के समाजवादी सरकार के दबाव ना मनलन आ पोटा हटावे का बदले नौकरी से इस्तीफा दीहल पसन्द कइले रहले. एकरा बाद समाजवादी सरकार उनुका पर गलत आरोप लगा के मुकदमा ठोक दिहले रहुवे. अब योगी सरकार उनुका पर लगावल सगरी मुकदमा वापस ले लेबे के आदेश दे दिहलसि.\nआजमगढ़ में नकाबपोश बदमाश काल्हु फजीरे छत पर सूतल मरद मेहरारु पर हमला क दिहलें. मरद के गरदन रेत के जान ले लिहले सँ आ मेहरारुओ के छीरा घोंप घवाहिल करत भाग गइले सँ.\nआज़मेगढ़ जिला के रौनापार इलाका के देवारा खास राजा गांव में कुछ बदमाश मंगल के राति चुनाव प्रचार से लवटत निवर्तमान ग्राम प्रधान के बेटा के गोली मार घवाहिल क दिहले सँ.\nझारखंड के कांग्रेस समर्थित सरकार का राज में हिन्दूवन पर अनेत हो रहल बा. कांग्रेस के कहना बा कि रामनवमी जुलूस निकाले के माँग करे भा एकर कोशिश करे वालन पर सख्त कार्रवाई कइल जाव.\nसारण जिला में पूर्वोत्तर रेलवे के छपरा कचहरी-थावे रेलखंड के टेढ़ा हाल्ट स्टेशन का नियरा काल्हु एगो मेहरारु ट्रेन से कटा के मर गइल.\nरोहतास जिला के इंद्रपुरी बराज का नियरा सोन नदी में नहात घरी डूबल चार जने के लाश काल्हु बुधवार के मिल गइल.\nसारण जिला के रसूलपुर इलाका में मंगलवार का दिने एगो औरत के मौत आग से जरला का चलते हो गइल. ओकरा नइहर के लोग एह मामिला के दहेज के मसला बताबत आरोप लगवले बाड़न कि ससुराल के लोग ओकरा के जरा का मार दिहले बा.\nअबहीं टटका टटका खबर आइल बा कि वित्त मंत्री निर्मला सीतारमण ट्वीट क के बचवले बाड़ी कि छोट छोट बचत योजना में ब्याज दर कम करे के फैसला अबहीं टार दीहल गइल बा. पहिले आजु से एकरा के कम करे के खबर रहुवे. देश भर में आजु से रसोई गैस के दामो घटा दिहले बाड़ी सँ तेल कंपनी.\nझारखंड के सिमडेगा में3अप्रैल से शुरू होखे वाला जूनियर नेशनल महिला हॉकी चैंपियनशिप कोरोना महामारी का चलते टार दिहल गइल बा. जान जाईं कि एहमें शामिल होखे आइल कई खालाड़ियन के कोरोना जाँच में छूत मिलला का बाद ई फैसला कइल गइल.\nविश्‍व बैंक के अनुमान बा कि वित्‍तवर्ष 2021-22 का दौरान भारत के सकल घरेलू उत्‍पाद (जीडीपी) के वृद्धि दर 10.1 प्रतिशत रही, पहिले ओकरा लागल रहुवे कि ई दर 5.4 प्रतिशत रही.\nदुनिया के माथ महिला टेनिस खिलाड़ी ऑस्‍ट्रेलिया के ऐश्‍ली बार्टी मियामी ओपन टेनिस टूर्नामेंट के महिला सिंगल के सेमीफाइनल में पहुंच गइल बाड़ी. आजु मीफाइनल में उनुकर मुकाबला पांचवां जगहा पर आइल खिलाड़ी यूक्रेन के एलीना स्वेतोलीना से होखी.\nदुनिया भर के शेयर बाजारन के गिरावट देखत आ कोरोना महामारी के पुरहर पसार होखला से चिन्तित निवेशन के बिकवाली का दबाव से देश के शेयर बाजार में बुध का दिने गिरावट दर्ज कइल गइल. सेंसेक्स 627 अंक गिर के आ निफ्टी 154 अंक गिर के बन्द भइल.


दारूबंदी – Anjoria\nजुलाई 19, 2021 दारूबंदी, भोजपुरी कविता, रजनीश ओझा\nचोरवन के चानी बा, पुलिस के आनंद बा,\nहल्ला बा ! बिहार में दारू बंद बा ।\nभईया का बारात में बान्हल आर्केस्ट्रा बा,\nभरल कार्टून बा आ दु बोतल एक्स्ट्रा बा ।\nथाना आ पुलिस के कइल रजामंद बा,\nमऊसी का बेटा के कलकता में घर बा,\nखाली तनी जक्सन पर पुलिस के डर बा ।\nबेग में बोतल बा, मन सकरकंद बा,\nदेह जैसे लाठी ह, आम के आंठी ह,\nगरई के चिखना आ देसी चुआँठी ह ।\nजेठ का घाम में सुतल बा बान्हा पर,\nदारु का नासा में गर्मी में ठंड बा ।\nबाटे परीक्षा आ यूपी में सेंटर बा,\nट्रेन के टिकट बा दारू के कैंटर बा ।\nपीएम, नहाएम, आ भर के ले आएम,\nबबुआ का मन में गजबे उमंग बा ।\nमालिक का दूअरा पर छीले के घास बा,\nआज का दारू के उनके पर आस बा ।\nबनिहारी का ऊपर से दस रुपया मिलेला,\nपाउच पीके आइल बा मेहरी पर रंज बा ।\nहल्ला बा ! बिहार में दारू बंद बा ।।\nतरकुल का गाछी तर लागल उहे भीर बा,\nभोर के तारी ह मीठ जैसे खीर बा !\nपासी का मउगी के देख देख पियेला,\nमरले बा तीन लोटा, नासा परचंड बा ।\nआ हल्ला बा, बिहार में दारू बंद बा !\nस्थायी पता – ग्राम – कुम्हइला, पो ऑफिस सिकटी भीखम जिला – सारण, बिहार पिन – 841421\nOne thought on “दारूबंदी”\nआलोक विद्यार्थी कहते हैं:\nजुलाई 20, 2021 को 11:34 पूर्वाह्न पर\nबहुत सटीक,,एकदम हकीकत के शब्दों में पिरो देनी।।


सेंसर बोर्ड से सर्टिफिकेट लेबे में सफल हो गइल ‘सन्यासी बलमा’ – Anjoria\nसाधू सन्यासियन के एकतरफा गलत छवि पेश करे वाली फिलिम ‘सन्यासी बलमा’ के सेंसर बोर्ड सर्टिफिकेट देबे से मना क दिहले रहुवे. बाकिर दू महीना के जद्दो जहद का बाद बोर्ड एह फिलिम के यू/ए सर्टिफिकेट देबे ला राजी हो गइल.\nकुछ साधू सन्यासियन के गलत काम के एह फिलिम में खुलासा कइल गइल बा कि कइसे ई ढोंगी साधू लोग के अपना जाल में फँसा के आपन उल्लू सीधा करेले. एह कुकर्मियन का चलते आजु लोग पूरा साधू समाज पर अंगूरी उठावे लागल बा.\nफिलिम के निर्माण सिन्धुजा चलचित्र के बैनर तर भइल बा. अजय झा निर्देशित एह फिलिम के कहानी सिन्धुजा मिश्रा, आ पटकथा अउर संवाद मनोज टाईगर लिखले बाड़न.\nनवोदित नायक जलज कुमार एह फिलिम से आपन शुरूआत करत बाड़न. मुख्य भूमिका में शुभम तिवारी, मोनालिसा, प्रिया शर्मा, मनोज टाईगर, गोपाल राय, अनूप अरोरा, किरन यादव, देव सिंह, अभय राज, अउऱ अवधेश मिश्रा बाड़न.\nPrevious Post: ‘दिवानगी हद से’ फिलिम के सगरी डिजिटल राइट्स आर्या म्यूजिक खरीदलसि\nNext Post: ‘बागी भइले सजना हमार’ के शूटिंग में लागल प्रिन्स राजपूत


कुंभ नहा अइली गुंजन पन्त – Anjoria\nहर बारह साल पर लागे वाला इलाहाबाद के महा कुंभ में करोड़ो लोग नहाए आवेला. एह महाकुंभ में कुछ पावन नहान का दिने शाही नहान होला आ अइसने शाही नहान का दिने सिनेमा भोजपुरी के चर्चित अभिनेत्री गुंजन पन्त त्रिवेणी संगम में डुबकी लगा अइली. पूजा पाठ में रूचि राखे वाली गुंजन पन्त एह महाकुंभ में अपना माई आ छोट बहिन समेत पूरा परिवार संगे आइल रही.\nगुंजन पन्त आपन बनत फिलिम “भईल तोहरा से प्यार” के शूटिंग ख़तम कइला का तुरते बाद इलाहाबाद ला रवाना हो गंइल रही. एह महाकुम्भ में गुंजन के सबले बेसी खुशी तब मिलल जब झूलेवाला बाबा उनुका के बोला के आशीर्वाद दिहलन.\nबाकिर उनुका एह बात के दुखो भइल कि अइसन पावन कुंभ स्नान पर आवे वाला भारी भीड़ के इन्तजाम ठीक ना रहल जवना चलते इलाहाबाद स्टेशन पर हादसा हो गइल. हादसा में मरल लोग के शांति ला प्रार्थना करत गुंजन उमेद जतवली कि आगा से प्रशासन एह तरह के हादसा दुबारा होखे से रोके के पूरा इन्तजाम करी.\nमोनालिसा के ‘दबंग मोरा बालमा’\nचोकलेटी जुबेर खान कइलन खलनायक छोटन यादव के रोल


बसिया खबर,6फरवरी 2017, सोमार – टटका खबर\n(परोसे के रहली टटका बाकि समय ना मिलला का चलते बासी हो गइल बा सोमार के खबर. बाकि अरुआइल नइखे. पढ़ि के देखीं. वइसहूं भोजपुरियन के फुरसत कहाँ बा भोजपुरी साइत प आवे के. तबो पकावल परोसत रहीलें कि आजु ना त काल्हु अइबे करी सभे.)\nबिहार के मुख्यमंत्री आ जदयू के राष्ट्रीय अध्यक्ष नीतीश कुमार के अफसोस बा कि यूपी में बनल गठबन्हन में बसपा काहे ना शामिल भइल. खाली सपा कांग्रेस गठबन्हन से भाजपा के हरावल तय ना मानल जा सके.\nसहारा चिटफंड मामले में उच्चतम न्यायालय सहारा समूह से वइसन संपतियन के जानकारी देबे के कहलसि जवना प कवनो करजा नइखे लिहले कंपनी. साथ ही कंपनी के खास प्रोजेक्ट मुम्बई पूणे का बीच बनल एम्बी वैली के जब्त करे के आदेशो दे दिहलसि. सहारा समूह लाखों लोग के निवेश में गड़बड़ी करे के आगोपी बिया.\nपिछला कई दिनसे चलत ससपेंस खतम करत बलिया नगर विधानसभा सीट से आनन्द स्वरुप शुक्ला आ बैरिया सीट से सुरेन्द्र सिंह के टिकट दिहलसि भाजपा.\nआजमगढ़ के जहानागंज इलाका में आजु सोमार देर रात मोटरसाइकिल सवार कुछ बदमाश जलालपुर के पेट्रोल पम्प मैनेजर से असलहा सटा के रुपिया से भरल बैग छीन के भागे का फेर में गोली मार दिहले सँ जवना से मैनेजर के मौत ठाँवे प हो गइल.\nसोनभद्र जिला के बीजपुर इलाका में नकटू गाँव का नियरा के किसान सेवा केंद्र पेट्रोल पम्प पर देर सँझिया तीन गो मोटरसाइकिलन से आइल छह गो लुटेरा मैनेजर का कनपटी प तमंचा सटा के पौने दू लाख रुपिया लूट लिहलें आ तमंचा लहरावत रेणुकूट ओर भाग निकललें.\nबस्ती जिला के कोतवाली इलाका से गैरकानूनी शराब बनाए वाला गिरोह के छह जने के गिरफ्तार क के ओकना का निशानदेही प बहुते शराब आ शराब बनावे के सामान बरामद कइलसि पुलिस.\nजौनपुर जिला के शाहगंज कोतवाली इलाका दीपाईपुर गांव के एगो रिटायर्ड कर्मचारी बैंक से बीस हज़ार रुपिया निकाल के साइकिल से घरे आवत रहलें. राह में महमदपुर गांव का नियरा कुछ लूटेरा उनुका प हमला होल दीहलें आ उनुकर खून क के रुपिया ले भगले सँ.\nनेताजी सुभाष चन्द्र बोस के ड्राइवर रहल आ आजाद हिंद फौज के कर्नल निजामुद्दीन के आजमगढ़ में अपना पुश्लैनी घर में निधन हो गइल. जनाजा के नमाज पढ़ला का बाद गांवे के कब्रिस्तान में उनुका के सुपुर्दे-खाक क दीहल गइल, एह सेनानी के सरकार का तरफ से कवनो सम्मान ना दीहल गइल.\nकोलकाता-छपरा-आसनसोल का बीच एगो हप्तवारी समर स्पेशल के दस फेरा चलाई पूर्वोत्तर रेलवे. गाडी संख्या अप 03135 कोलकाता-छपरा कोलकाता से 17 आ 24 अप्रैल, अउर 1, 8, 15, 22, आ 29 मई अउर5आ 12 जून के चलावल जाई. डाउन 03136 छपरा-आसनसोल छपरा से 11, 18, आ 25 अप्रैल, 2, 9, 16, 23, आ 30 मई अउर6आ 13 जून के चलावल जाई.\nसोनभद्र जिला के अनपरा इलाका सिदहवा गांव के कुछ मेहरारु आ लइकी घर के पुताई करे खाति झिंगूदह हनुमान मंदिर का लगे के टीला से माटी निकालत रही सँ. एही बीच अचके में टीला भस गइल आ माटी में दबइला से दू गो लइकियन के मौत हो गइल आ दू गो मेहरारु घवाहिल हो गइली सँ.\nगोरखपुर कैन्ट इलाका में सिविल लाइन के एगोनवही रात के खाना खा के मोबाइल प बतियावत सड़की पर टहलत रहुवे. एही समय दू गो मोटरसाइकिलन से आइल चार गो बदमाश घेर के गोली मार दिहलें.\nवाराणसी चौक इलाका में वाहन चेकिंग करत घरी पुलिस बिहार के एगो व्यवसायी का लगे से पांच लाख से अधिका नकदी बरामद कइलसि. एह नकदी का बारे में ओकरा लगो कवनो सफाई ना रहला से रुपिया जब्त क लीहल गइल.\nबक्सर जिला के नदौन हाल्ट का नियरा रेल पटरी पर देशी बम के विस्फोट भइला से अफरा-तफरी मच गइल, 3134 डाउन वाराणासी-सियालदह एक्सप्रेस थोड़हीं देर बाद ओहिजा से गुजरे वाली रहल. संजोग से एगो बड़हन हादसा होखत होखत बाच गइल.\nवाराणसी के सिगरा इलाका में भइल एगो सड़क हादसा में गाजीपुर के रेवतीपुर के एगो डाक्टर के मोत हो गइल. बतावल जात बा कि ऊ कमच्छा इलाका में एगो बिआह में शामिल भइला का बाद कार से घरे लवटत रहले जब कार सड़क डिवाइडर से टकरा गइल आ ऊ बहुते घवाहिल हो गइलन. उनुका के एगो निजी अस्पताल में भर्ती करावल गइल जहाँ डॉक्टर उनुका के मरल बता दिहलें. कार ड्राइवर फरार हो गइल रहे.\nसारण जिला के मशरख पेट्रोल पम्प का नियरा दू गो मोटरसाइकिलन के आमने सामने टक्कर में दू जने के मौत हो गइल आ तीन जने घवाहिल हो गइलें.\nमिर्जापुर के विन्ध्याचल इलाका में सोमार साँझ के शिवपुर के बिरला अतिथि गृह सिद्धपीठ पर गंगा पूजन करत घरी गोड़ बिछिलइला से आईएएस अधिकारी राजेश परसिया के मेहरारू गंगा में गिर गइली आ डूबला से उनुकर मौत हो गइल.\nगोरखपुर के पीपीगंज इलाका में सोमार का दिने कौडिया टीसन का नियरा एगो मेहरारू के लाश मिलल. एह लाश प चोट के निशान बा. लागत बा कतहीं अउर मार के एकर लाश एहिजे फेंक गइल बा केहू.\nबस्ती जिला के परशुरामपुर इलाका में सोमार का दिने बस्ती-फैजाबाद राष्ट्रीय राजमार्ग प घघौवा का नियरा बस्ती ओर से फैजाबाद जात कार ने डिवाईडर तूड़त दोसरा लेन में चल गइल आ फैजाबाद से बस्ती ओरी जात मोटरसाइकिल के धक्का मार दिहलसि. एह हादसा में मोटरसाइकिल सवार दूनू जने के ठाँवे प मौत हो गइल.\nTags: आजमगढ, गोरखपुर, जौनपुर, बक्सर, बस्ती, वाराणसी, समर स्पेशल, सोनभद्र\n«« टटका खबर,5फरवरी 2017, अतवार\nटटका खबर,7फरवरी 2017, मंगल »»


भाषायों में दलित भाषा : भोजपुरी भाषा | जोगीरा\nHome भोजपुरी साहित्य भाषायों में दलित भाषा : भोजपुरी भाषा\nभाषायों में दलित भाषा : भोजपुरी भाषा\nहमार ई शीर्षक हो सकेला केहू-केहू का ना पचे। लेकिन तनि ध्यान देहला पर जरूर बुझाई कि आजुओ ले भोजपुरिया लोगन के प्रति सवर्ण या कुलीन लोग में समानता के दृष्टिकोण ना उपजल। भोजपुरी भाषा के आजुओ एतना समृद्धि के बावजूद भाषा के समाज में सबसे नीच या अछूत मानल जात बा। हिंदी के बाद हमनी के आबादी सबसे बेसी बा… हमनी के देश के हर क्षेत्र में योगदान भी कम नइखे… एकरा बावजूद भाषा अउरी सम्मान के दृष्टिकोण से कुछ बात बिनि-बिनि के निचला पावदान पर राखे के साजिश चली रहल बा। एहतरी के शोषण अउरी उत्पीड़न के देखि के इ शीर्षक दीहल हमरा समझ से एकदम उपयुक्त बा।\nआजकल जवना तरीका से भोजपुरी भाषा के पीछे हिंदी साहित्य के कुलीन लोग हाथ धोइ के पीछे पड़ल बाड़न ओकर मूल उद्देश्य चाहें कुछु होखे बाकिर ओह बाति से खाली शोषण निकलि के आवत बा अउरी कुछ ना। ओह लोगन के एह अथाह समृद्ध पारम्परिक भोजपुरी में खाली गारी, पोर्न, अपराध अउरी संस्कारहीनता ही लउकत बा। इहवाँ अपने देश में ढेर दिन से अइसन माहौल बनावल आ मजाक बनाई के राखल बा कि भोजपुरिया लोग नीच अउरी गन्दा होला। कुछ हकीकत में उदाहरण भी मिलि जाला जवना कारण संस्कारित भोजपुरिया लोगन के भी आपना मातृभाषा में बोलला-बतियावला में शरम आवेला। ई एगो बरियार साजिश बा जवना के भोजपुरिया लोगन के बुझे-समझे के पड़ी। राजभाषा अउरी राष्ट्रभाषा के नाम पर मजदूर बनावे के खेल के समझे के परी।\nभोजपुरी भाषा के दलित अउरी भोजपुरिया लोगन के नीच माने वाला उहे लोग बाड़े जवना लोगन किहाँ भोजपुरिया लोग नौकरी या मजदूरी करेलन। आ देश के सभ्य, कुलीन अउरी तथाकथित संस्कारित लोग अपना नौकर संगे जवन व्यवहार करत आवत बा लो ओइसने व्यवहार भोजपुरी संगे होत बा। एह के जिम्मेदार उ लोग त बड़ले बा लो संगे-संगे हमनिओ के बानी जा। आजादी के एतना दिन बादो हमनी के क्षेत्र विकास के दू-चार कदम भी ना चलि पावल। हमनी के क्षेत्र में राजनीति के जवन गन्दा खेल चल रहल बा कवनो ना कवनो उपाइ से उ सब रोके के पड़ी। अब पानी कपार से ऊपर होखल जात बा… अब कवनो तरीका के नीचता के जबर जबाब देबे के पड़ी। याद राखीं सभे ‘घर फूटे गवार लुटे’।\nतनि ध्यान से अपना भारतीय राजनीति के देखल जाऊ त साफ लउकत बा कि अब राजनीति से कुनीन सोंच के सफाया हो रहल बा। एह कुलीनता में एतना साजिश बा कि कवनो ना कवनो उपाइ लगा के उ आपन अभी साख बनवले रखले बिया। हमारा समझ से ई कुल एहि से बा कि दलित लोग उत्साह में कुछ अधिकाई करे लागल बा लो। सब जनला-सुनला के बाद हमनी के ध्यान देबे के होई कि कवनो तरीका से केहू के हमनी के विरोधी नइखी जा। हमनी के शोषण से कब अउरी कइसे मुक्ति मिली ई जरूर विचारणीय प्रश्न बा। जब राजनीति में दलित लोगन के उद्धार हो सकेला त भाषा में दलित भाषा भोजपुरी के काहें ना? जब राजनीति में दलित राजनीति अपना एगो-दुगो महापुरुष के आगे राखि के दलित आंदोलन जन-जन के भीतर क्रांति के बीज रोपि के आंदोलन के धार दिया सकेला त भोजपुरी के काहें ना? जब राजनीति में दलित हमनी के अगुआ बन सकेलन त भाषा में भोजपुरी भाषा काहें ना?\nहमनी के खूब नीमन से पता बा कि कइसे दलित लोगन के हजारों साल ले दबाई के गुलाम नीयर वर्ताव कइल गइल। उनका के जमीन-जायदाद से बेदखल कइके जानवर नीयर मारल-पीटल गइल… उनका के दोयम दर्जा के जिनगी जिए खातिर कउनो अधातम ना छोड़ल गइल। ठीक इहे कुलीन सोच पहिलहीं से आजु ले हमनी के भाषा पर हावी बिया। एही से हमनी के धरती एतना बड़े-बड़े विद्वान के पैदा कइके भी छटाइल बिया। हमनी के मये बुद्धि, विवेक अउरी सोंच के कमतर कइले बिया। इहे ना देश के हर क्षेत्र में इहे सोंच हमनी के आपन पहचान बतावे से हमेशा से रोकत रहल बिया।\nत ए भाई का आप सबके खाली ए दू-चार गो कारण से हमनी के संगे हमेशा कुजाति नीयर व्यवहार करके अधिकार मिलि गइल बा? यदि हमनी के भाषा अउरी भाव के दलित सिद्ध कइके हमनी के गुलाम बनवले राखल कुलीन लोगन के आदत में सुमार हो गइल बा त साफ-साफ बता देत बानी कि ई अब ई कुल ढेर दिन ले ना चली। जब देश के राजनीति अउरी समाज में दलित लोग के उत्थान हो सकेला त हमनी के भोजपुरिया लोगन के काहें ना होई? ठीक बा कि भोजपुरी में ओतना साहित्य नइखे… इहो ठीक बा कि हमनी के भोजपुरी में ओह कुलीन लोगन जइसन हजार लोग नइखन ओह लोगन के तुलना में भोजपुरी में विद्वानन के कमी बा। त ओहसे का हो गइल… का हम दलितन के जिए के अधिकार नइखे?\nएगो साजिश के तहत भोजपुरी भाषा अउरी संस्कार पर हमला कइके हमनी के दोसरा भाषा के पिछलग्गू बनावे के खेल सदियों से चल रहल बा। ओह तमाम भोजपुरी साहित्य के ताक पर राखि दीहल जात बा जवना में शोषण, गरीबी, दहेज़ समस्या, बेरोजगारी अउरी तमाम समस्या के सुन्दर वर्णन कइल बा। लेकिन अब जब कुछ लोग जागरूक हो गइल बाड़न त लोगन के ई बात पचत नइखे। हमनी के जान लेबे के होई कि अभी ई सब शुरुआत ह। जइसे-जइसे जागरूकता फइली वइसे-वइसे लोगन के छटपटाहट बढ़ी। सबसे ढेर दिक्कत भोजपुरी भाषा के अपना लोगन से बा। लेकिन ए कुल से अऊंजाये के नइखे… हमनी के भोजपुरी बोलला से लेके खूब लिखला के काम बा। हिंदी क्षेत्र के विद्वान लोग से ई हठजोड़ी अउरी अपेक्षा बा कि अपना मातृभाषा से उऋण होखे खातिर कम से कम एगो रचना भोजपुरी में कइल जाऊ। लाज के छोड़ि के सीना तानि के कहला के काम बा कि हम भोजपुरिया हई अउरी हमार भाषा भोजपुरी ह।\n– समीर कुमार पांडे\nध्यान दीं: इ पोस्ट आखर के फेसबुक पेज से लिहल गइल बा\nपिछला लेखTop 25 Bhojpuri actress Seema singh Photo and Wallpaper\nअगिला लेखरितेश पाण्डेय ने कहा ‘ए हमार जान तोहरे में बसेला प्राण’


भोजपुरी फिल्म अभिनेता सीपी भट्ट के लूट लिहल गइल – Anjoria\nगोरखपुर शहर के स्टेशन रोड पर एगो होटल में ठहरल भोजपुरी कामेडियन सीपी भट्ट के मारपीटाई कर के दू गो लइका आ दू गो लइकी उनका से मारपीट कर के दस हजार रुपया नकद आ तीन गो मोबाइल फोन लूट ले गइलें. सहजनवां थाना के पुंडा निवासी सीपी भट्ट गोरखपुर में अपना फिलिम “गर्दा” के शूटिंग में आइल बाड़ें. तीन दिन से ऊ लइका आ लइकी सब कवनो फिलिम ला उनका से बतियावे के समय माँगत रहले. बियफे का दिने अपना होटल के कमरा में भेंट करे के समय दिहले रहले सीपी भट्ट. भितरी आवते एगो लइकी अपना से छेड़छाड़ के अछरंग लगावत चिचियाए लागल जवना का बाद बाकी लोग भीतर घुस आइल आ मारपीट करे लाल. सीपी भट्ट केहू तरे जान बचा के बाहर भगलन त ऊ लोग उनकर पर्स ४ मोबाइल लेत गइल. पर्स में दस हजार रुपिया आ एटीएम कार्ड रहल.


आतंकियन से मुकदमा हटावे पर लागल रोक के स्वागत कइलसि भाजपा – टटका खबर\nउत्तर प्रदेश सरकार भिड़ल बिया कि जेल में बंद सगरी मुसलमान आरोपियन पर से मुकदमा हटा लिहल जाव. ओकर कहना बा कि एह लोग पर गलत मुकदमा दर्ज करावल गइल बा. इहाँ ले कि बम विस्फोट करावे के आरोपी आतंकियनो के रिहा करे में लागल बिया सरकार. शर्त अतने बा कि ओह आरोपी के अल्पसंख्यक होखे के चाहीं. पिछला विधानसभा चुनाव में सपा इहे वादा कर के अल्पसंख्यकन के वोट थोक मे लिहले रहुवे आ अब ओह वादा के पुरावे में लागल बिया. इलाहाबाद हाई कोर्ट के लगावल रोक पर मुख्यमंत्री अखिलेश यादव के कहना बा कि अदालत के आदेश के पालन कइल जाई. भाजपा अदालती रोक के स्वागत करत कहले बिया कि ई फैसला सरकार का मुँह पर तमाचा जइसन बा.\nTags: अल्पसंख्यक, आतंकी, सपा


तुलिप के कदम बढ़ल जात बा…. – Anjoria\nअगर बॉलीवुड में कैटरीना जइसन एक्ट्रेस आपन जलवा देखा सकेली त भोजवूडो कुछ कम नइखे. एहिजो बाड़ीं हॉट अउर सेक्सी अप्सरा, जे बॉलीवुड के हसीनन के टक्कर दे सकेली.\nभोजपुरी इंडस्ट्री में अइसने एगो हसीना अपना पहिला फिल्म “के बनी दूल्हा” से दस्तक दे चुकल बाड़ी. एतने ना, अब त उनुका के भोजपुरी के कैटरीनो कहल जाये लागल बा. जी हँ, हम बात करत बानी तुलिप सिंह के…\nआजुकाल्हु तुलिप सिंह के जलवा शबाब पर बा. हिंदी, मराठी अउर गुजराती फिलिमन में काम कर चुकल तुलिप अब पूरा तरह से भोजपुरी फिलिमन में व्यस्त हो गइल बाड़ी. अब ले ऊ “के बनी दूल्हा”, “दे दे पिरितिया उधार”, “गाँव की गंगा” जइसन फिलिमन में काम कर चुकल बाड़ी आ जल्दिये रमण नैय्यर की अंडर प्रोडक्शन फिल्म “धमाल कईला राजा” में आपन असली धमाल देखइहन. फिल्म में इनकर साथ दे रहल बाड़े भोजपुरी के सदाबहार सुपर स्टार रवि किशन.\nएकरा बाद ई भोजपुरिया कैटरीना रमण नैय्यर के अगिलको फिल्म “काली” में अपना अदा के जलवा बिखेरीहें आ एह फिल्म में इनकर जोड़ीदार बनीहें विनय आनंद.\nअब देखे के बा कि एह भोजपुरिया कैटरीना के बढ़त कदम कवना तरह भोजपुरिया पर्दा के गुलज़ार करत बा.


करंट मारे गोरिया रिलीज खातिर तइयार बा – Anjoria\nकरंट मारे गोरिया रिलीज खातिर तइयार बा\nगया जिला के निवासी मनोज सिंह साल ८३ में इन्टर कइला का बाद मुंबई आ गइले आ एहिजा अशोक नारायण का संपर्क में अइला का बाद निर्देशन के राह धई लिहलन. डी रामाराव, मुकुल एस आनन्द, अफजल खान जइसन निर्देशकन के साथ बतौर सहायक काम कइला का बाद मनोज सिंह दूरदर्शन के धारावाहिक “अपराजिता”, आ “एक अर्धांगिनी” के स्वतंत्र निर्देशन कइले. तब से नाहियो त हजारन धारावाहिक एपिसोड के निर्देशन कर चुकल बाड़े. अब उनके निर्देशन में बनल भोजपुरी फिल्म “करंट मारे गोरिया” रिलीज होखे जा रहल बा. फिल्म नारी प्रधान बा जवना में चार गो नायिका आ तीन गो नायक बाड़े. चार गो नायिका में से एगो पुलिस इंसपेक्टर, एगो गाँव के गोरी, तिसरकी ताड़ी बेचे वाली आ चउथकी कालेजिया स्टूडेन्ट हिय. फिल्म में एगारह गो गाना बा आ करीब सब के सब आयटम साँग जइसन. एगो भक्ति गीत बा उहो डिस्को छाप. तबो मनोज सिंह के कहना बा कि फिल्म परिवार का साथे देखे लायक बा. फिल्म के ढेरे शूटिंग काश्मीर में भइल तबो लागत अस्सी लाख का आसपास पड़ल बा. मनोज सिहं अब एगो हिन्दी फिल्म बनावे जा रहल बाड़े.\nभोजपुरी सिनेमा का परदा पर चुलबुल आ पाण्डे\nVinay Anand and Seema Singh on the dance floor


खबर एक नजर में (29 मई 2011) – टटका खबर\nकृषि प्रौद्योगिकी विश्वविद्यालय में प्रवेश\nयूपी में बाँदा में खुले जा रहल मान्यवर कांशीराम कृषि एवं प्रौद्योगिकी विश्वविद्यालय में एही साल से पढ़ाई शुर कर दिहल जाई. एह बात के जानकारी प्रदेश के मुख्य सचिव पत्रकारन के दिहले. बांदा मे खुले जा रहल मेडिकल कॉलेज में अगिला साल से प्रवेश शुरु होई.\nपटना एम्स के निर्माण तेजी से करे के माँग\nबिहार के मुख्यमंत्री नीतीश कुमार केन्द्र सरकार से माँग कइले बाड़न कि पटना में बनत एम्स के निर्माण कार्य तेजी से करावल जाय. आठ साल से काम चलला का बादो कुछ खास प्रगति नइखे लउकत. एह अस्पताल के बन गइला से हर महीना हजारो रोगियन के दिल्ली गइला से छुटकारा मिल जाई.\nशिक्षक पात्रता परीक्षा के तिथि बदलल जाई\nशिक्षक पात्रता परीक्षा के फार्म बिक्री में हो रहल ह्गामा आ ड्राफ्ट के प्रावधान का चलते परीक्षार्थियन के हो रहल दिक्कत देख के सरकार एकरा के सरल बनावे जा रहल बिया. एह चलते बिक्री तत्काल प्रबाव से रोक दिहल गइल बा. अब पहिले से बेसी केन्द्र पर एह फार्म के बिक्री करावल जाई आ फार्म जमा करावे के तिथि आगे बढ़ावल जाई जेहसे बेसी से बेसी संख्या में लोग शामिल हो सके.\nकुलपति करीहें आमरण अनशन\nमधेपुरा के बीएन मंडल विश्वविद्यालय के कुलपति अपना विश्वविद्यालय के शिक्षकन के काम करे के तरीका से नाराज बाड़न आ ओह लोग के सुधारे खातिर अपने आमरण अनशन करे के चेतावनी दिहले बाड़न.\nफिरोज मियां गिरफ्तार\nपिछला दिने छपरा के भगवान बाजार में भइल गैंगवार के असल सूत्रधार फिरोज मियाँ के काल्हु छपरा पुलिस गिरफ्तार कर लिहलसि जब ऊ अपना मेहरारु से भेंट करे चहूँपल रहे. पुलिस ढेर दिन से ओकरा ताक में रहुवे.\nपटना में हो रहल बा योजना आयोग के बईठक\nकाल्हु से पटना में पाँच गो राज्य के प्रतिनिधियन का साथे योजना आयोग के बईठका होखे जा रहल बा जवना खातिर आजु मोंटेक सिंह अहलूवालिया पटना आ जइहें. एह बईठका में बिहार, पश्चिम बंगाल, उड़ीसा, झारखण्ड, आ छत्तीसगढ़ राज्य के प्रतिनिधि शामिल होखीहें.\nपंचायत सेवकन के बहाली\nबिहार में खाली पड़ल दू हजार छह सौ सैंतीस गो पंचायत सेवक के पद पर बहाली के प्रक्रिया शुरु कइल जा रहल बा. ई बहाली लिखित परीक्षा आ मेधा सूची का आधार पर होखी आ कंप्यूटर परीक्षो पास करे के पड़ी बहाली खातिर. जे कंप्यूटर में दक्ष होई ओकरे के पंचायत सेवक बहाल कइल जाई.\nबिहार में कहीं से पटना छह घंटा में\nबिहार सरकार राज्य के हर बस्ती के बारहमासी सड़क से जोड़े के योजना बना रहल बिया जवना से राज्य के कवनो जगह से पटना छह घंटा में चहुंपल जा सके. मुख्यमंत्री ग्रामीण सड़क योजना खातिर तीन सौ करोड़ रुपिया के प्रावधान कइल गइल बा. बरसात का बाद पूरा राज्य में एके साथ काम शुरु करावल जाई.\nआईसीएसई सीबीएसई के विद्यार्थियन के प्रवेश पर रोक लगइलसि\nसीबीएसई एह साल से अपना दसवीं के छात्रन के विकल्प दिहले रहुवे कि ऊ लोग चाहे त बोर्ड परीक्षा देव भा स्कूले के परीक्षा. एह चलते करीब अस्सी फीसदी विद्यार्थी स्कुले के परीक्षा से काम निकाल लिहले. बाकिर एकर खामियाजा अब कुछ लोग के भुगते पड़ी से बारहवीं के परीक्षा दोसरा बोर्ड आईसीएसई से दिहल चाही भा कवनो अइसन जगहा होखी जहाँ बारहवीं के सीबीएसई स्कूल ना होई. काहे कि आईसीएसई तय कइले बा कि ओह विद्यार्थियन के ओकरा स्कूलन में एगारहवीं कक्षा में प्रवेश ना दिहल जाई से बोर्ड परीक्षा ना दिहले होई.\nइण्डियन प्रीमियर लीग4– एक नजर में


टटका खबर 13 सितंबर 2014 – टटका खबर\nउत्तर प्रदेश खेल देश-दुनिया बिहार राजनीति व्यापार शिक्षा\nSep 13, 2014 इतालवी सैनिक. छतीसगढ़, कैरम, कोयला घोटाला, चारा घोटाला, छात्र संघ चुनाव, जम्मू कश्मीर. मंगलयान, डेविस कप, नक्सली, नालंदा विश्वविद्यालय, फर्जी प्रमाणपत्र, महंत अवे्द्यनाथ, मुस्लिम पर्सनल लाॅ, यूएस ओपन, शेयर बाजार, सारधा चिट फंड\nगोरक्षनाथ मंदिर के बड़का महंत अवेद्यनाथ जी गोलोकवासी हो गइनी. शुक का साँझ 97 साल का उमिर में गुड़गांव के मेदांता अस्पताल में उहाँ के मौत हो गइल. महंत अवेद्यनाथ योगी आदित्यनाथ के राजनीतिको गुरू रहनी. गोरखपुर से चार बेर सांसद रहल महंत अवेद्यनाथ के जनम 28 मई 1921 का दिने भइल रहे.\nसारधा चिट फंड घोटाला में माकपा सीधे ममता बनर्जी पर आरोप लगवले बिया कि एह घोटाला के मुख्य सूत्रधार उहे रही. सारधा चिट फंड घोटाला में केन्द्रीय जांच ब्यूरो का ओर से तृणमूल कांग्रेस के सांसदन से होत कडा पूछताछ का विरोध में पार्टी के महिला मोर्चा के धरना दुसरको दिने जारी रहल.\nजम्मू कश्मीर के मुद्दा पर ब्रिटेन के संसद में चलल गरमागरम बहस में भारत के पक्ष लेबे वाला सांसद अइसन अइसन तर्क दिहलें जवना के जबाब केहू का लगे ना रहल. आखिरकार ब्रिटेन सरकार के माने पड़ल कि कश्मीर पर कवनो तिसर के दखल ना सकारल जा सके.\nदिल्ली महिला आयोग के अध्यक्षा बरखा सिंह मांग कइले बाड़ी कि मुस्लिम औरतन के हिंदू औरतन जइसन बरोबरी के अधिकार दिआवे खातिर मुस्लिम पर्सनल ला के बदले के चाहीं.\nकेरल के मछुआरन के हत्या के आरोपी दू गो इतालवी सैनिकन में से एगो के बेमारी का चलते चार महीना ला इटली लवटे के इजाजत दिहलसि सुप्रीम कोर्ट.\nभारत के मंगलयान के सगरी प्रणालियां बढ़िया से आ लगातार काम करत बाड़ी सँ. एकरा 24 सितंबर के मंगल ग्रह का कक्षा में घुसे के बा.\nछत्तीसगढ सरकार एलान कइले बिया कि नक्सलवादियन के केन्द्रीय कमेटी के सचिव स्तर के नक्सली के समर्पण करे, ओकरा के मार गिरावे भा गिरफ्तार करावे खातिर एक करोड रूपिया के इनाम दीहल जाई.\nकेंद्रीय गृह मंत्री राजनाथ सिंह शुक का दिने कहल कि जम्मू कश्मीर से सेना आ आपदा प्रबंधन टीम के लोग नाहियो त 1,30,000 लोगन के बचा के सुरक्षित जगहा चहुँपवले बिया.\nशुक का दिने दिल्ली विश्वविद्यालय आ जेएनयू में छात्र संघन के चुनाव खातिर वोट पड़ल. जेएनयू के रिजल्ट सोमार का दिने आ दिल्ली के रिजल्ट आजुए आई\nविदेश मंत्री सुषमा स्वराज बिहार में नालंदा विश्वविद्यालय के औपचारिक उद्घाटन 19 सितंबर के करीहें.\nभाजपा के पश्चिम बंगाल इकाई सारधा चिट फंट घोटाला में तृणमूल कांग्रेस के सांसदन के नाम अइला का नाम पर राज्यपाल के ज्ञापन साैंप के मुख्यमंत्री ममता बनर्जी के इस्तीफा मांगी.\nचारा घोटाला के एगो दोषी त्रिपुरारी मोहन प्रसाद के पहिले से जब्त सगरी 18 फ्लैटन के नीलाम कर दिहल गइल. ई खाली फ्लैट पटना के सगुना मोड़ इलाका में वसी कुंज कॉम्प्लेक्स में बाड़ी सँ.\nवैशाली जिला में बहाल शिक्षकन के प्रमाणपत्रन के जांच का बाद फर्जी प्रमाणपत्र जमा क के नौकरी पावे वाला 241 लोग के बर्खास्त कर दिहल गइल बा.\nगया का वजीरगंज में सड़क बनावे वाला कंपनी के मशीन तूड़ ताड़ करे वाला नक्सलियन में से एगो के ध के गाँव वाले अतना पीटलें कि ओकर मौत हो गइल.\nपटना आ अगल बगल का इलाका में भोरे से बदरी छवले बा. कुछ जगहा हल्का फुल्का बरखा होखे के उमेद बा.\nबिहार में भुलाइल रेलगाड़ी काल्हु बियफे का दिने दोसरा रेल मंडल में मिल गइल. दोसरा रूट में गइला का चलते पैसेंजर पहिलही उतर गइल रहले आ ड्राइवरो गाड़ी खड़ा क के केहू के बतवलसि ना. एह मामिला में कवनो केस दर्ज नइखे भइल बाकिर विभाग कार्रवाई करत बा.\nबिहार के बकवादी मुख्यमंत्री जीतन माँझी के एगो अउर बकवादी बयान सामने आइल बा जवना में उ कहले बाड़न कि घूस खाहीं के बा त अपने खाईं दोसरा के मत खियाईं. ई सलाह ऊ पूर्णिया जिला के वनमनखी में विकास मित्रन के देत कहलें.\nयूपी का बिजनौर में बम बनावत घरी ब्लास्ट हो गइला से एगो आतंकी झँउसल.\nउत्तर प्रदेश में काल्हु होखे जात एगो लोकसभा आ 11 गो विधानसभा सीट के उपचुनाव में से करीब करीब सीधा मुकाबला सपा आ भाजपा में होखे जात बा. बसपा लड़त नइखे आ कांग्रेस के कवनो हवा नइखे लउकत कतहीं.\nआजमगढ के मेहनाजपुर इलाका में एगो आदमी अपना बेटा के मदद लेत अपना मेहरारू के गड़ाँसा से काट के हत्या क दिहलसि. बेटा धरा गइल बा बाकिर बाप फरार बा.\nगाजीपुर जिला के गहमर इलाका में बियफे का दिने एगो आदमी अपना मेहरारू आ दू गो साला पर तेजाब फेंक दिहलसि.\nलखनऊ आ अगल बगल के इलाका मे सबेरे से रुक-रुक के बरखा होखल. बलियो में दिन भर बरखा बदरी लागले रहल. उत्तर प्रदेश में बियफे का दिन भइल बरखा का दौरान ठनका गिरला से नाहियो त 14 लोग के मौत हो गइल आ दस जने झँउस गइले.\nपाकिस्तान में पोलियो के तीन गो अउरी नया मामिला मिलल बा. तीनो मामिला खैबर इलाका से मिलल बा.\nसीरिया सरकार के कहना बा कि ओकरा देा में आतंकवादी संगठन इस्लामिक स्टेट का खिलाफ हवाई हमला करे के अमेरिकी योजना के सीरिया पर हमला मानल जाई.\nभारतीय रिजर्व बैंक शुक का दिने रुपिया के दाम डॉलर का मुकाबले 60.84 रुपिया तय कइलसि जवब बियफे का दिने 60.91 रुपिया रहल.\nबियफे का दिने ओपेक के कच्चे तेल के दाम 95.35 डॉलर प्रति बैरल रहल जवन बुध का दिने 95.93 डॉलर प्रति बैरल रहवे.\nप्रधानमंत्री जन धन योजना से देश में अगिला पांच साल में 50 हजार से अधिका बैंक शाखा नया खुले आ बीमा अउर गैर बैंकिंग वित्तीय कम्पनियन के कारोबार बढला से अगिला दस बरीस में 20 लाख नया रोजगार के मौका बनी.\nदेश के विदेशी मुद्रा भंडार 05 सितंबर के खतम भइल हप्ता में एक अरब 32 करोड़ डालर घटके 317.31 अरब डालर रह गइल. एकरा पिछला हप्ता में ई भंडार 318.64 अरब डालर के रहल.\nविदेशी बाजारन में नरमी का चलते शुक का दिने सोना में 190 रूपिया प्रति दस ग्राम आ चांदी में 650 रूपये प्रतिकिलो के कमी भइल.\nचालू वित्त वर्ष में अप्रैल से अगस्त के दौरान पांच महीना में अप्रत्यक्ष कर संग्रह 4.6 प्रतिशत बढके एक लाख 94 हजार 492 करोड रूपिया हो गइल.\nशुक का दिने पिछला तीन दिन से शेयर बाजार में चलल आवत गिरावट थम गइल आ सेंसेक्स फेरू 27 हजार से उपर बंद भइल.\nगलत तरीका से भइल कोयला ब्लॉक आवँटन का मामिला में उच्चतम न्यायालय बिजली आ स्पांज आयरन उत्पादक कंपनियन के पक्ष दुबारा सुने से मना क दिहलसि.\nकोयला घोटाला मामिला के सुनवाई करत विशेष अदालत सीबीआई के फटकार लगावत पूछलसि कि उद्योगपति कुमार मंगलम बिरला आ कुछ अउरी लोगन का खिलाफ के मामिला में क्लोजर रिपोर्ट फाइल करे के हड़बड़ी काहे ला रहुवे.\nलार्सन एंड टुब्रो आ ओकरा सहायक कंपनी एलएमबी के सरकारी बिजली उत्पादन कंपनी एनटीपीसी से 1,885 करोड़ रुपिया के ठेका मिलल बा.\nभारत के युकी भाम्बरी डेविस कप वर्ल्ड ग्रुप के प्लेऑफ मुकाबला के पहिलके दिन शुक के आपन पहिला एकल मैच सर्बिया के दुसान लाजोविक से हार गइलन.\nयूएस ओपन में मिश्रित युगल के खिताब जीते वाली टेनिस स्टार सानिया मिर्जा शुक का दिने राष्ट्रपति प्रणव मुखर्जी आ प्रधानमंत्री नरेंद्र मोदी से शिष्टाचार भेंट कइली.\nअंतरराष्ट्रीय कैरम महासंघ 13 से 17 सितम्बर ले मालदीव के माले में चउथका विश्व कप कैरम टूर्नामेंट के आयोजन करे जात बा जवना में 17 गो देश के टीम शामिल होखी. रहा है जिसमें महासंघ से जुडे 17 देश भाग लेंगे\nदिन भर के खबर स्थायी रूप से सिलसिलेवार तरीका से टटका खबर पर मिलल करी. भोजपुरिका पर ओह खबर का बाद मिले वाला खबर मौजूद रही जवन बाद में टटका खबर पर स्थायी रूप से रहे चल जाई. टटको में टटका तबहिंए ले जबले उ टटका बा.


Desi man s English style why people don t trust Bhojpuri Bhojpuri: देशी मुर्गी बेलायती बोल- भोजपुरी पर भरोसा काहें नइखे\nभाषा के आधार पर ही भारत में भा विदेश में सिनेमा के अलग-अलग इंडस्ट्री के बाँटल गइल बा, जइसे हिन्दी, मराठी, तमिल तेलुगु, अंग्रेजी, पंजाबी, ओसहीं भोजपुरी. जब मराठी, तमिल तेलुगु, अंग्रेजी आ पंजाबी फिल्म देखब त बुझाई कि ई फिल्म मराठी, तमिल तेलुगु, अंग्रेजी आ पंजाबी भाषा में बनल बा, बाकिर रउआ भोजपुरी फिल्म देखब त बुझाई कि ई त खिचड़ी बनल बा.\nLast Updated: May 19, 2021, 7:47 AM IST\nकवनो सिनेमा में ओकर मूल भाषा के बड़ा महत्व बा. भाषा के आधार पर ही भारत में भा विदेश में सिनेमा के अलग-अलग इंडस्ट्री के बाँटल गइल बा, जइसे हिन्दी, मराठी, तमिल तेलुगु, अंग्रेजी, पंजाबी, ओसहीं भोजपुरी. जब मराठी, तमिल तेलुगु, अंग्रेजी आ पंजाबी फिल्म देखब त बुझाई कि ई फिल्म मराठी, तमिल तेलुगु, अंग्रेजी आ पंजाबी भाषा में बनल बा, बाकिर रउआ भोजपुरी फिल्म देखब त बुझाई कि ई त खिचड़ी बनल बा. कहे के माने, भोजपुरी में हिन्दी आ अंग्रेजी मिक्स क के ना जाने कवन सिनेमा बनत बा. बात ई बा कि भोजपुरी फिल्मकार लोग के भोजपुरी पर भरोसा काहें नइखे?\nरउआ हालिया रिलीज भइल भा पिछला कुछ साल के भोजपुरी फिल्म के टाइटल देखीं. रउआ नब्बे फीसदी नाम हिन्दी में मिली, कुछ दूसरो भाषा में मिल जाई. माने लेबल कुछु अउर, माल कुछु अउरी. दुल्हिन वही जो पिया मन भाए, हम हैं राही प्यार के, यारा तेरी यारी, आये हम बाराती बारात लेके, क्रेक फाइटर, शेर-ए-हिंदुस्तान, मुकद्दर का सिकंदर, हिंदुस्तान की कसम आदि.\nअधिकतर फिलिम के ट्रेलर भा फिल्म देखब त हीरो के एंट्री होई शेर-ओ-शायरी बोलत. फिल्म के कुछ डायलॉग हीरो जरूर हिन्दी मे बोली भले ओकर कवनो सिचुएशन ना होखे, गरज ना होखे. कहल जाला कि जब कवनो काम करे त ओकरा बेहतरीन करे के चाहीं. बाकिर ढंग से हिन्दी ना बोल पावे वाला कलाकार जबरदस्ती हिन्दी में संवाद भा शेर बोलेला त ओकरा के एतना रेघा देला कि रउआ सुन के चिढ़ मच जाई. अइसन अदायगी करेला जइसे रोड पर के लखेरा कवनो लइकी के छेड़त शायरी बोलत होखे. का फिल्मकार आ कलाकार लोग ई बतावे के चाहत बा कि भोजपुरी के हीरो लखेरा ही होला, कवनो पढ़ल लिखल सभ्य समाज के लइका ना होला? शायद फिल्मकार के ई भरोसा बा कि लखेरवा ई डायलॉग सुनके खूब ताली पिटिहsसन आ एही कारण ई भोजपुरी फिल्म में सेट फार्मूला बन गइल बा. शेर, दोहा भा मुक्तक में त एतना दम होला कि जदी ओकरा के पूरा भाव अउरी वजन से कहल जाव त ओकरा में प्रेम भा दर्द के सागर उतर सकेला. बाकिर भोजपुरी सिनेमा में अक्सर शेरो शायरी के मखौले उड़ेला. आ शेर होला कहाँ? फिल्मन में अधिकतर शेर तुकबंदी होला आ उहो बिना कवनो गहिरा भाव-व्यंजना के.\nजदी गाना के बात कइल जाव त अधिकांश भोजपुरी फिल्मन में एक दुगो गाना जरूर हिन्दी के डलाता जइसे हिन्दी के छौंक देहले बिना भोजपुरी सिनेमा अधूरा बा. हमरा कबो-कबो लागेला कि शायद भोजपुरिया सिनेमा वाला लोग के मन में ई कुंठा बा कि उ हिन्दी सिनेमा में काहें ना गइल लोग, एही से भोजपुरिए में हिन्दी गाना आ डायलॉग बोल के अपना मन के संतोष देला. बिना हिन्दी आ अंग्रेजी के पॉलिश के जइसे भोजपुरी फिल्म के केहू पूछी ना अइसन धारणा बन गइल बा. अउरी ई सभकरा साथे बा उ रउआ कवनो सुपरस्टार-डुपरस्टार, चवन्नी स्टार, अठन्नी स्टार के फिलिम उठा के देख लीं. कई बार लागेला कि भोजपुरिया स्टार लोग के मन में ई कॉम्प्लेक्स बा कि हिन्दी में डायलॉग ना बोलब त लोग हमके अनपढ़ गंवार बूझी जइसे कि ओकरा खाली भोजपुरिए आवेला, जइसे कि भोजपुरी गंवार के भाषा होखे. जदि अइसन बा त हमार सलाह बा कि दू चार गो संवाद जर्मन, फ्रेंच अउरी स्पैनिश के भी रखे के चाहीं. जेकरा से पता लागो कि हमनी के स्टार लोग काफी ज्ञानी बा. बाकिर मूल स्थिति ई बा कि जब ई लोग हिन्दी बोले खातिर भी चोंच खोलेला त उहो नीक ना लागेला.\nभोजपुरी सिनेमा में अधिकतर सुपरस्टार लोग से संवाद अदायगी अउरी उच्चारण पर काम करे के आशा कइले बेमानी बा. अरे जे भोजपुरी के भजपुरी बोलता, ओह सुपरस्टार के बारे में हम का कहीं. अक्सर दोसरा भाषा जइसे हिन्दी के कवनो फिल्म निर्माण होला त शूटिंग शुरू होखला से पहिले कलाकार के ओकरा किरदार के हिसाब से संवाद बोले के प्रशिक्षण दिहल जाला. बाकिर इहाँ त हीरो मुंह से जवन कढ़ा देहलस उहे फाइनल टेक हो जाला.\nसाँच कहsतानी, भोजपुरी सिनेमा के लोगन के भोजपुरी पर भरोसा नइखे. जब भोजपुरी सिनेमा के शुरुआत भइल त ओ बेर तुरते के देश आजाद भइल रहे, अंग्रेजी अउरी हिन्दी के त ढेरे प्रभाव रहे, लोग ई भाषा बोलके अपना के बड़ समझे. लेकिन ओहू बेरा जब हिन्दी सिनेमा से लेखक, निर्देशक, कलाकार अइलें आ समानांतर भोजपुरी सिनेमा बनल त उ खाँटी भोजपुरी बोललें. ए बेरा त ढेर लोग भोजपुरी पट्टी से बा, भोजपुरी माटी के खाँटी लाल बा आ सीधे भोजपुरिए से आपन काम शुरू कइले बा, करत बा, तबो ई हाल बा. ओ बेरा त सभे हिन्दी सिनेमा से भोजपुरी में आइल. रउआ पुरनका फिलिम के नाम देख लीं, गाना सुन लीं, संवाद देख लीं, संवाद अदायगी आ कलाकारी देख लीं. अहा! मन हरिहरा जाई. आ एह बेरा के फिलिम देख लीं, गाना सुन लीं, संवाद अउरी कलाकारी देख लीं, ई लागि कि ओ लोग से ढेर परदेसी त अपना भोजपुरिया माटी के ही लोग बा. ए चनेसर, ई देशी मुर्गी, बेलायती बोल काहें ? काहे ए चनेसर, काहें ?\nअपना इहाँ एगो कहावत बा- ‘’ भर बाहीं चूड़ी आ ना त रांड़ ‘’. कहे के माने कि अगर रउआ भोजपुरी के सिनेमा बनावत बानी त ढंग से भोजपुरिए में बनाईं, ई अधभेसर वाला मामला मजा नइखे देत. भाषा के डैमेज कर रहल बा. सिचुऐशन अउरी किरदार के हिसाब से थोड़ा-बहुत हिंदी-अंग्रेजी चली बाकिर जबरदस्ती ठूसी मत. अइसन कर के रउरा कूल ना, फूल लागेनी. देखीं सिनेमा समाज के आईना होले, ई बात साँच बा. राउर तर्क भी चलीं मान लेनी कि जज, कलक्टर आ डॉक्टर भोजपुरी कइसे बोली ? माने रउरा तय कर लेले बानी कि ज्यादा पढ़ल-लिखल लोग भोजपुरी ना बोले, ना बोली.\nत एगो बात जान लीं, सिनेमा समाज के रास्ता भी त देखावेला, कुछ नया अउरी बढ़िया व्यवहार भी त सिखावेला. जज, कलक्टर आ डॉक्टर अउरी अइसन किरदार के भोजपुरी बोलत देखावल जवन अक्सरहा हिन्दी भा अंग्रेजी में बोलत होखो, एगो सुंदर प्रयोग हो सकेला. कम से कम एही बहाने त लोग भोजपुरी सिनेमा से कुछ देख के सीखो अउरी भोजपुरी के गँवार के भाषा ना बूझो. रउरो भोजपुरी के दूधवाला आ नोकर के भाषा मत बनाईं. हिंदी सिनेमा में त ई होते रहल बा.\nएगो अउरी चीज रउआ भोजपुरी में देखे के मिली, डायलेक्ट में अंतर. भोजपुरी बोले के कई गो तरीका बा आ ओकर कईगो एक्सेन्ट बा. अब कवनो फिल्म में एक परिवार में पाँच गो भाई बाड़न बाकिर सभ के भोजपुरी बोले के एक्सेन्ट अलग बा, कारण बा कि कलाकार अलग-अलग जगह के रहे वाला बाड़ें. केहू आरा वाला बोलत बा, केहू बनारस वाला त केहू गोरखपुरिया. एगो बात बताईं, एक घर में रहे वाला एके साथ के लोग हेतना विविधता कइसे लिया सकेला. इहे मिस मैच वाला संवाद सुनला के कारण दर्शक किरदार के साथे रिश्ता ना बना पावेला. इहे कुल्ह कमी हिन्दी में भा हॉलीवुड में ना देखे के मिलेला. काहें कि उहाँ हर एक किरदार के ओकर परिवेश के हिसाब से भाषा अउरी डायलेक्ट पर काम कइल जाला आ एतना बारीकी से काम भोजपुरी में तबे संभव बा जब भोजपुरिया सिनेमा के मठाधीश लोग सुधरी आ अपना चंगुल से भोजपुरी के आजाद करके नया प्रतिभा के आवे के मौका दी.


भोजपुरी का प्रति हमनियो के कुछ फर्ज बनेला, चलीं ओकरा के निभावे – Anjoria\nजून 23, 2010 भोजपुरी\nदेश दुनिया में भोजपुरी भासा बहुते तेजी से आपन पांव पसार रहल बिया. भोजपुरी अब खाली बिहार के भासा नइखे रह गइल बलुक ई अब एगो अंतर्राष्ट्रीय भासा के रूप में आपन पहचान बना रहल बिया. एकरा के बोले वाला भारत के अलावा विश्व के 20 गो देशन में बाड़े. भोजपुरी भासा हिन्दी, अंग्रेजी अउर चीनी भासा के बाद दुनिया में सबसे जादा बोले जाए वाला भाषा बिया. भोजपुरी भारत में बिहार, उत्तर प्रदेश, झारखंड, उड़ीसा जइसन राज्यन के मुख्य भासा के रुप में आपन पहचान बना रहल बिया. मॉरीशस, ओशियाना, अफ्रीका, लैटिन यूगांडा, थाईलैंड आदि देशन में भोजपुरी भासा जम के बोलल जा रहल बा. एह देशन के स्थानीय लोगो प्रभावित होके एह भासा के सीखत बाड़े. कुछ महीना पहिले मॉरीशस में विश्व भोजपुरी सम्मेलन के आयोजन भइल रहे, जवना में भोजपुरी भासा के प्रति भारत से जादा दोसर देशन के लोगन के बीच रूचि देखके हैरानी के साथे-साथे अपार खुशियो भइल. जवना भासा के भारत में दोयम दरजो के ना समझल जाला ओह भासा के विदेशन में केतना सम्मान के साथे आत्मसात कइल जा रहल बा.\nजब भोजपुरी एतना विस्तार पा रहल बिया त एह क्षेत्र के मूल लोगनो के एकरा प्रति कुछ फर्ज बनत बा. लोगन के एकरा के बढ़ावे खातिर आगे आवे के चाहीं. अउर जवन सबसे अहम सवाल बा कि हमनी के कवना तरह के भोजपुरी के देश-दुनिया के आगे परोस रहल बानी जा. का ए घरी जवन भोजपुरी बाजार में लउकत बा, ओकरा से रउरा लोग सहमत बानी? का इहे हमनी के असली भोजपुरी ह? फिलिम आ गीतन में जवन भोजपुरी बोलल आ गावल जा रहल बा ओह से भोजपुरी के फैलाव त होखत बा बाकिर एगो दोयम दर्जा के फूहड़ भासा के रूप में. त का रउआ लोग इहे चाहत बानी कि राउर पहचान दोयम होखे? राउर पहचान फूहड़ होखे? रउआ जब बाहर भोजपुरी में बात करीं त बाहरी लोग रउआ के असभ्य के रूप में देखे? रउआ बात के हल्का ढ़ंग से लिहल जाव? रउआ के बिहारी कह के भगावल जाव? अगर एह सब कुछ से अपना के बचावे के चाहत बानी त हमनी सब के एकजुट हो के आपन भासा, संस्कार आ संस्कृति के लड़ाई लड़े के पड़ी. मुंह के ताला खोले के पडी़. तन-मन आ धन से एकरा खातिर जुटे के पड़ी.\nरउआ लोग देखत होखब कि एह घरी भोजपुरी के नाम पर एतना संस्था आ संगठन चल रहल बाड़ी जा कि ओकर गिनती कइल मुश्किल हो गइल बा. ई सब संगठन भोजपुरी के नाम प आपन रोटी सेकत बाड़ी सन. भोजपुरी साहित्य के सांचहू में उत्थान करे खातिर अइसन कई गो लोग बा जेकरा के रउआ सब जानत बानी? हमरा समझ से अइसन लोगन के गिनती अंगुरी प हो जाई. खाली सभा आ सम्मेलन क लेहला भर से भोजपुरी के नइखे होखे वाला. भोजपुरी के पीड़ा हम कई साल से अनुभव करत बानी. एही अनुभव आ दरद के हम पिछला दिने दिल्ली आइल रहल अश्वनी कुमार सिंह(संपादक, बिहारी खबर) से कइनी. हमार बात सुन के भोजपुरी के प्रति उनकर लगाव आ एकर स्थिति देख के उनका मन में जवन दरद रहे ऊ साफ-साफ लउकल. लगभग चार घंटा तक ले एह सब मसला पर विचारन के आदान प्रदान भइल. एह संवाद के परिणाम ई निकलल कि हमनी के भोजपुरी के विकास खातिर दू गो माध्यम से काम करे प सहमत भइनी जा. आ एकरा खातिर दू गो अलग-अलग मंच के गठन करे के फैसला भइल. पहिला बनल ‘भोजपुरी साहित्य संग्रह समिति’, एह समिति के माध्यम से देश-विदेश में भोजपुरी में हो रहल लेखन कार्य के प्रोत्साहन देबे आ जेतना साहित्य बा ओकरा के संग्रह करे के काम कइल जाई. दूसर बनल ‘भोजपुरी अस्मिता मंच’ जवना के मुख्य उद्देश्य ई रखल गइल कि भोजपुरी साहित्य, संस्कृति आ संस्कार के जे केहू कवनो रूप में बिगाड़े के कोशिश करी ओकर विरोध कइल जाई. खासतौर से भोजपुरी गीतन आ फिलिमन में जे तरह से अश्लीलता परोसल जा रहल बा, ओकर हर संभव विरोध कइल जाई. साथे-साथे ई मंच भोजपुरी के आठवीं अनुसूची में जगहा दिलावे खातिर जमीनी लड़ाई लड़ी. साथे-साथे ओह सब भोजपुरियन के एक मंच प लावे के प्रयास करी जे भोजपुरी के पीड़ा आ दरद के समझत बा. त रउआ सबे से ई गुजारिश बा कि रउआ लोग एह दूनों समिति आ मंच के हाथ आ नाक-कान बनीं. समय-सयम प हम एकरा बारे में रउआ सबे के बतावत रहब.\nत आज से ना अबहीं से रउआ सब कमर कस लीहीं. जय भोजपुरी जय भोजपुरिया के साथे हम आपन बात खतम करत बानी अगिला हाली एगो दोसर विषय के साथे रउआ सबे से फेर मिलब.\n7 thoughts on “भोजपुरी का प्रति हमनियो के कुछ फर्ज बनेला, चलीं ओकरा के निभावे”\nजून 28, 2010 को 8:31 अपराह्न पर\nआप लोग आपस मे लङने क्योँ लगते हैँ । आपको ऐशा क्योँ लगता है कि भोजपुरी के नाम पर लोग अपना नाम चमका रहे हैँ । अंजोरीया,जयभोजपुरी,भोजपुरीया जैसी कई साइटे और संगठन भोजपुरी की सेवा कर रहे है । पर आप लोगोँ के सक का कोई इलाज नही है । ऐसी बातोँ और शब्दोँ का प्रयोग करने के लिऐ मै माफी चाहता हूँ ।\nदेवकान्‍त पाण्‍डेय कहते हैं:\nजून 24, 2010 को 7:58 अपराह्न पर\nसब केहू आपन आपन भोजपुरी के संस्‍था बना के अपने के चमकावा भइया, भोजपुरी त बढति आ आ एही तरे बढत रही. कभी एक ही मंच पर आवे के भी प्रयास करा जा लोगन त उहे असली प्रयास होई भोजपुरी आ भोजपुरिया लोगन के विकास के ।


विधायक रहल नेता के बेटा के गोली मारल गइल – टटका खबर\nआजमगढ़ जिला के सदर इलाका के दलसिंगार मुहल्ला में शनिचर का साँझ विधायक रहल रामबली यादव के बेटा महेन्द्र यादव के गोली मार दीहल गइल. गोली मारे के घटना घर का लगहीं भइल आ जब घाहिल नवही घर का अहाता में जान बचावत भागल त अपराधी ओहिजा ले ओकरा के चहेट मरलें.\nघाहिल महेन्द्र के वाराणसी रेफर क दीहल गइल बा जहाँ उनकर हालत खराब बतावल जात बा. एह घटना का बारे में केहु कुछ बोले के तइयार नइखे होखत. घरो के लोग कहत बा कि केहु से दुश्मनी नइखे ओह लोग के.\nTags: आजमगढ, गोलीबारी